pli: attanāva bhikkhūnaṁ dassanakāmo hoti, no paraṁ bhikkhūnaṁ dassane samādapeti;


nikaya: an

layer: root

title_pli: Aṅguttara Nikāya 8.25 3. Gahapativagga

pli: attanāva saddhammaṁ sotukāmo hoti, no paraṁ saddhammassavane samādapeti;


pli: attanāva sutānaṁ dhammānaṁ dhāraṇajātiko hoti, no paraṁ dhammadhāraṇāya samādapeti;


pli: attanāva sutānaṁ dhammānaṁ atthūpaparikkhitā hoti, no paraṁ atthūpaparikkhāya samādapeti;


pli: attanāva atthamaññāya dhammamaññāya dhammānudhammappaṭipanno hoti, no paraṁ dhammānudhammappaṭipattiyā samādapeti.


pli: Ettāvatā kho, mahānāma, upāsako attahitāya paṭipanno hoti, no parahitāyā”ti.


pli: “Kittāvatā pana, bhante, upāsako attahitāya ca paṭipanno hoti parahitāya cā”ti?


pli: “Yato kho, mahānāma, upāsako attanā ca saddhāsampanno hoti, parañca saddhāsampadāya samādapeti;


pli: attanā ca sīlasampanno hoti, parañca sīlasampadāya samādapeti;


pli: attanā ca cāgasampanno hoti, parañca cāgasampadāya samādapeti;


pli: attanā ca bhikkhūnaṁ dassanakāmo hoti, parañca bhikkhūnaṁ dassane samādapeti;


pli: attanā ca saddhammaṁ sotukāmo hoti, parañca saddhammassavane samādapeti;


pli: attanā ca sutānaṁ dhammānaṁ dhāraṇajātiko hoti, parañca dhammadhāraṇāya samādapeti;


pli: attanā ca sutānaṁ dhammānaṁ atthūpaparikkhitā hoti, parañca atthūpaparikkhāya samādapeti,


pli: attanā ca atthamaññāya dhammamaññāya dhammānudhammappaṭipanno hoti, parañca dhammānudhammappaṭipattiyā samādapeti.


pli: Ettāvatā kho, mahānāma, upāsako attahitāya ca paṭipanno hoti parahitāya cā”ti.


pli: Pañcamaṁ.


title_pli: Aṅguttara Nikāya 8.26 3. Gahapativagga

pli: Aṅguttara Nikāya 8.26


pli: 3. Gahapativagga


pli: Jīvakasutta


pli: Ekaṁ samayaṁ bhagavā rājagahe viharati jīvakambavane.


pli: Atha kho jīvako komārabhacco yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho jīvako komārabhacco bhagavantaṁ etadavoca:


pli: “kittāvatā nu kho, bhante, upāsako hotī”ti?


pli: “Yato kho, jīvaka, buddhaṁ saraṇaṁ gato hoti, dhammaṁ saraṇaṁ gato hoti, saṅghaṁ saraṇaṁ gato hoti;


pli: ettāvatā kho, jīvaka, upāsako hotī”ti.


pli: “Kittāvatā pana, bhante, upāsako sīlavā hotī”ti?


pli: “Yato kho, jīvaka, upāsako pāṇātipātā paṭivirato hoti …pe… surāmerayamajjapamādaṭṭhānā paṭivirato hoti;


pli: ettāvatā kho, jīvaka, upāsako sīlavā hotī”ti.


pli: “Kittāvatā pana, bhante, upāsako attahitāya paṭipanno hoti, no parahitāyā”ti?


pli: “Yato kho, jīvaka, upāsako attanāva saddhāsampanno hoti, no paraṁ saddhāsampadāya samādapeti …pe…


pli: attanāva atthamaññāya dhammamaññāya dhammānudhammappaṭipanno hoti, no paraṁ dhammānudhammappaṭipattiyā samādapeti.


pli: Ettāvatā kho, jīvaka, upāsako attahitāya paṭipanno hoti, no parahitāyā”ti.


pli: “Kittāvatā pana, bhante, upāsako attahitāya ca paṭipanno hoti parahitāya cā”ti?


pli: “Yato kho, jīvaka, upāsako attanā ca saddhāsampanno hoti, parañca saddhāsampadāya samādapeti;


pli: attanā ca sīlasampanno hoti, parañca sīlasampadāya samādapeti;


pli: attanā ca cāgasampanno hoti, parañca cāgasampadāya samādapeti;


pli: attanā ca bhikkhūnaṁ dassanakāmo hoti, parañca bhikkhūnaṁ dassane samādapeti;


pli: attanā ca saddhammaṁ sotukāmo hoti, parañca saddhammassavane samādapeti;


pli: attanā ca sutānaṁ dhammānaṁ dhāraṇajātiko hoti, parañca dhammadhāraṇāya samādapeti;


pli: attanā ca sutānaṁ dhammānaṁ atthūpaparikkhitā hoti, parañca atthūpaparikkhāya samādapeti;


pli: attanā ca atthamaññāya dhammamaññāya dhammānudhammappaṭipanno hoti, parañca dhammānudhammappaṭipattiyā samādapeti.


pli: Ettāvatā kho, jīvaka, upāsako attahitāya ca paṭipanno hoti parahitāya cā”ti.


pli: Chaṭṭhaṁ.


title_pli: Aṅguttara Nikāya 8.27 3. Gahapativagga

pli: Aṅguttara Nikāya 8.27


pli: 3. Gahapativagga


pli: Paṭhamabalasutta


pli: “Aṭṭhimāni, bhikkhave, balāni.


pli: Katamāni aṭṭha?


pli: Ruṇṇabalā, bhikkhave, dārakā, kodhabalā mātugāmā, āvudhabalā corā, issariyabalā rājāno, ujjhattibalā bālā, nijjhattibalā paṇḍitā, paṭisaṅkhānabalā bahussutā, khantibalā samaṇabrāhmaṇā—


pli: imāni kho, bhikkhave, aṭṭha balānī”ti.


pli: Sattamaṁ.


title_pli: Aṅguttara Nikāya 8.28 3. Gahapativagga

pli: Aṅguttara Nikāya 8.28


pli: Dutiyabalasutta


pli: Atha kho āyasmā sāriputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ sāriputtaṁ bhagavā etadavoca:


pli: “kati nu kho, sāriputta, khīṇāsavassa bhikkhuno balāni, yehi balehi samannāgato khīṇāsavo bhikkhu āsavānaṁ khayaṁ paṭijānāti:


pli: ‘khīṇā me āsavā’”ti?


pli: “Aṭṭha, bhante, khīṇāsavassa bhikkhuno balāni, yehi balehi samannāgato khīṇāsavo bhikkhu āsavānaṁ khayaṁ paṭijānāti:


pli: ‘khīṇā me āsavā’ti.


pli: Idha, bhante, khīṇāsavassa bhikkhuno aniccato sabbe saṅkhārā yathābhūtaṁ sammappaññāya sudiṭṭhā honti.


pli: Yampi, bhante, khīṇāsavassa bhikkhuno aniccato sabbe saṅkhārā yathābhūtaṁ sammappaññāya sudiṭṭhā honti, idampi, bhante, khīṇāsavassa bhikkhuno balaṁ hoti, yaṁ balaṁ āgamma khīṇāsavo bhikkhu āsavānaṁ khayaṁ paṭijānāti:


pli: Puna caparaṁ, bhante, khīṇāsavassa bhikkhuno aṅgārakāsūpamā kāmā yathābhūtaṁ sammappaññāya sudiṭṭhā honti.


pli: Yampi, bhante, khīṇāsavassa bhikkhuno aṅgārakāsūpamā kāmā yathābhūtaṁ sammappaññāya sudiṭṭhā honti, idampi, bhante, khīṇāsavassa bhikkhuno balaṁ hoti, yaṁ balaṁ āgamma khīṇāsavo bhikkhu āsavānaṁ khayaṁ paṭijānāti:


pli: Puna caparaṁ, bhante, khīṇāsavassa bhikkhuno vivekaninnaṁ cittaṁ hoti vivekapoṇaṁ vivekapabbhāraṁ vivekaṭṭhaṁ nekkhammābhirataṁ byantibhūtaṁ sabbaso āsavaṭṭhāniyehi dhammehi.


pli: Yampi, bhante, khīṇāsavassa bhikkhuno vivekaninnaṁ cittaṁ hoti vivekapoṇaṁ vivekapabbhāraṁ vivekaṭṭhaṁ nekkhammābhirataṁ byantibhūtaṁ sabbaso āsavaṭṭhāniyehi dhammehi, idampi, bhante, khīṇāsavassa bhikkhuno balaṁ hoti, yaṁ balaṁ āgamma khīṇāsavo bhikkhu āsavānaṁ khayaṁ paṭijānāti:


pli: Puna caparaṁ, bhante, khīṇāsavassa bhikkhuno cattāro satipaṭṭhānā bhāvitā honti subhāvitā.


pli: Yampi, bhante, khīṇāsavassa bhikkhuno cattāro satipaṭṭhānā bhāvitā honti subhāvitā, idampi, bhante, khīṇāsavassa bhikkhuno balaṁ hoti, yaṁ balaṁ āgamma khīṇāsavo bhikkhu āsavānaṁ khayaṁ paṭijānāti:


pli: Puna caparaṁ, bhante, khīṇāsavassa bhikkhuno cattāro iddhipādā bhāvitā honti subhāvitā …pe…


pli: pañcindriyāni bhāvitāni honti subhāvitāni …pe…


pli: satta bojjhaṅgā bhāvitā honti subhāvitā …pe…


pli: ariyo aṭṭhaṅgiko maggo bhāvito hoti subhāvito.


pli: Yampi, bhante, khīṇāsavassa bhikkhuno ariyo aṭṭhaṅgiko maggo bhāvito hoti subhāvito, idampi, bhante, khīṇāsavassa bhikkhuno balaṁ hoti, yaṁ balaṁ āgamma khīṇāsavo bhikkhu āsavānaṁ khayaṁ paṭijānāti:


pli: Imāni kho, bhante, aṭṭha khīṇāsavassa bhikkhuno balāni, yehi balehi samannāgato khīṇāsavo bhikkhu āsavānaṁ khayaṁ paṭijānāti:


pli: ‘khīṇā me āsavā’”ti.


pli: Aṭṭhamaṁ.


title_pli: Aṅguttara Nikāya 8.29 3. Gahapativagga

pli: Aṅguttara Nikāya 8.29


pli: 3. Gahapativagga


pli: Akkhaṇasutta


pli: “‘Khaṇakicco loko, khaṇakicco loko’ti, bhikkhave, assutavā puthujjano bhāsati, no ca kho so jānāti khaṇaṁ vā akkhaṇaṁ vā.


pli: Aṭṭhime, bhikkhave, akkhaṇā asamayā brahmacariyavāsāya.


pli: Katame aṭṭha?


pli: Idha, bhikkhave, tathāgato ca loke uppanno hoti arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā, dhammo ca desiyati opasamiko parinibbāniko sambodhagāmī sugatappavedito;


pli: ayañca puggalo nirayaṁ upapanno hoti.


pli: Ayaṁ, bhikkhave, paṭhamo akkhaṇo asamayo brahmacariyavāsāya.


pli: Puna caparaṁ, bhikkhave, tathāgato ca loke uppanno hoti …pe… satthā devamanussānaṁ buddho bhagavā, dhammo ca desiyati opasamiko parinibbāniko sambodhagāmī sugatappavedito;


pli: ayañca puggalo tiracchānayoniṁ upapanno hoti …pe….


pli: Puna caparaṁ, bhikkhave …pe…


pli: ayañca puggalo pettivisayaṁ upapanno hoti …pe….


pli: ayañca puggalo aññataraṁ dīghāyukaṁ devanikāyaṁ upapanno hoti …pe….


pli: ayañca puggalo paccantimesu janapadesu paccājāto hoti, so ca hoti aviññātāresu milakkhesu, yattha natthi gati bhikkhūnaṁ bhikkhunīnaṁ upāsakānaṁ upāsikānaṁ …pe….


pli: Puna caparaṁ, bhikkhave …pe… ayañca puggalo majjhimesu janapadesu paccājāto hoti, so ca hoti micchādiṭṭhiko viparītadassano:


pli: ‘natthi dinnaṁ, natthi yiṭṭhaṁ, natthi hutaṁ, natthi sukatadukkaṭānaṁ kammānaṁ phalaṁ vipāko, natthi ayaṁ loko, natthi paro loko, natthi mātā, natthi pitā, natthi sattā opapātikā, natthi loke samaṇabrāhmaṇā sammaggatā sammā paṭipannā ye imañca lokaṁ parañca lokaṁ sayaṁ abhiññā sacchikatvā pavedentī’ti …pe….


pli: ayañca puggalo majjhimesu janapadesu paccājāto hoti, so ca hoti duppañño jaḷo eḷamūgo appaṭibalo subhāsitadubbhāsitassa atthamaññātuṁ.


pli: Ayaṁ, bhikkhave, sattamo akkhaṇo asamayo brahmacariyavāsāya.


pli: Puna caparaṁ, bhikkhave, tathāgato ca loke anuppanno hoti arahaṁ sammāsambuddho …pe… satthā devamanussānaṁ buddho bhagavā.


pli: Dhammo ca na desiyati opasamiko parinibbāniko sambodhagāmī sugatappavedito. Ayañca puggalo majjhimesu janapadesu paccājāto hoti, so ca hoti paññavā ajaḷo aneḷamūgo paṭibalo subhāsitadubbhāsitassa atthamaññātuṁ.


pli: Ayaṁ, bhikkhave, aṭṭhamo akkhaṇo asamayo brahmacariyavāsāya.


pli: Ime kho, bhikkhave, aṭṭha akkhaṇā asamayā brahmacariyavāsāya.


pli: Ekova kho, bhikkhave, khaṇo ca samayo ca brahmacariyavāsāya.


pli: Katamo eko?


pli: Idha, bhikkhave, tathāgato ca loke uppanno hoti arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā.


pli: Dhammo ca desiyati opasamiko parinibbāniko sambodhagāmī sugatappavedito. Ayañca puggalo majjhimesu janapadesu paccājāto hoti, so ca hoti paññavā ajaḷo aneḷamūgo paṭibalo subhāsitadubbhāsitassa atthamaññātuṁ.


pli: Ayaṁ, bhikkhave, ekova khaṇo ca samayo ca brahmacariyavāsāyāti.


pli: Manussalābhaṁ laddhāna,


pli: saddhamme suppavedite;


pli: Ye khaṇaṁ nādhigacchanti,


pli: atināmenti te khaṇaṁ.


pli: Bahū hi akkhaṇā vuttā,


pli: maggassa antarāyikā;


pli: Kadāci karahaci loke,


pli: uppajjanti tathāgatā.


pli: Tayidaṁ sammukhībhūtaṁ,


pli: yaṁ lokasmiṁ sudullabhaṁ;


pli: Manussapaṭilābho ca,


pli: saddhammassa ca desanā;


pli: Alaṁ vāyamituṁ tattha,


pli: attakāmena jantunā.


pli: Kathaṁ vijaññā saddhammaṁ,


pli: khaṇo ve mā upaccagā;


pli: Khaṇātītā hi socanti,


pli: nirayamhi samappitā.


pli: Idha ce naṁ virādheti,


pli: saddhammassa niyāmataṁ;


pli: Vāṇijova atītattho,


pli: cirattaṁ anutapissati.


pli: Avijjānivuto poso,


pli: saddhammaṁ aparādhiko;


pli: Jātimaraṇasaṁsāraṁ,


pli: ciraṁ paccanubhossati.


pli: Ye ca laddhā manussattaṁ,


pli: saddhamme suppavedite;


pli: Akaṁsu satthu vacanaṁ,


pli: karissanti karonti vā.


pli: Khaṇaṁ paccaviduṁ loke,


pli: brahmacariyaṁ anuttaraṁ;


pli: Ye maggaṁ paṭipajjiṁsu,


pli: tathāgatappaveditaṁ.


pli: Ye saṁvarā cakkhumatā,


pli: desitādiccabandhunā;


pli: Tesu gutto sadā sato,


pli: vihare anavassuto.


pli: Sabbe anusaye chetvā,


pli: māradheyyaparānuge;


pli: Te ve pāraṅgatā loke,


pli: ye pattā āsavakkhayan”ti.


pli: Navamaṁ.


title_pli: Aṅguttara Nikāya 8.3 1. Mettāvagga

pli: Aṅguttara Nikāya 8.3


pli: 1. Mettāvagga


pli: Paṭhamaappiyasutta


pli: “Aṭṭhahi, bhikkhave, dhammehi samannāgato bhikkhu sabrahmacārīnaṁ appiyo ca hoti amanāpo ca agaru ca abhāvanīyo ca.


pli: Katamehi aṭṭhahi?


pli: Idha, bhikkhave, bhikkhu appiyapasaṁsī ca hoti, piyagarahī ca, lābhakāmo ca, sakkārakāmo ca, ahiriko ca, anottappī ca, pāpiccho ca, micchādiṭṭhi ca.


pli: Imehi kho, bhikkhave, aṭṭhahi dhammehi samannāgato bhikkhu sabrahmacārīnaṁ appiyo ca hoti amanāpo ca agaru ca abhāvanīyo ca.


pli: Aṭṭhahi, bhikkhave, dhammehi samannāgato bhikkhu sabrahmacārīnaṁ piyo ca hoti manāpo ca garu ca bhāvanīyo ca.


pli: Idha, bhikkhave, bhikkhu na appiyapasaṁsī ca hoti, na piyagarahī ca, na lābhakāmo ca, na sakkārakāmo ca, hirīmā ca hoti, ottappī ca, appiccho ca, sammādiṭṭhi ca.


pli: Imehi kho, bhikkhave, aṭṭhahi dhammehi samannāgato bhikkhu sabrahmacārīnaṁ piyo ca hoti manāpo ca garu ca bhāvanīyo cā”ti.


pli: Tatiyaṁ.


title_pli: Aṅguttara Nikāya 8.30 3. Gahapativagga

pli: Aṅguttara Nikāya 8.30


pli: 3. Gahapativagga


pli: Anuruddhamahāvitakkasutta


pli: Ekaṁ samayaṁ bhagavā bhaggesu viharati suṁsumāragire bhesakaḷāvane migadāye.


pli: Tena kho pana samayena āyasmā anuruddho cetīsu viharati pācīnavaṁsadāye.


pli: Atha kho āyasmato anuruddhassa rahogatassa paṭisallīnassa evaṁ cetaso parivitakko udapādi:


pli: “appicchassāyaṁ dhammo, nāyaṁ dhammo mahicchassa;


pli: santuṭṭhassāyaṁ dhammo, nāyaṁ dhammo asantuṭṭhassa;


pli: pavivittassāyaṁ dhammo, nāyaṁ dhammo saṅgaṇikārāmassa;


pli: āraddhavīriyassāyaṁ dhammo, nāyaṁ dhammo kusītassa;


pli: upaṭṭhitassatissāyaṁ dhammo, nāyaṁ dhammo muṭṭhassatissa;


pli: samāhitassāyaṁ dhammo, nāyaṁ dhammo asamāhitassa;


pli: paññavato ayaṁ dhammo, nāyaṁ dhammo duppaññassā”ti.


pli: Atha kho bhagavā āyasmato anuruddhassa cetasā cetoparivitakkamaññāya—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evamevaṁ—bhaggesu susumāragire bhesakaḷāvane migadāye antarahito cetīsu pācīnavaṁsadāye āyasmato anuruddhassa sammukhe pāturahosi.


pli: Nisīdi bhagavā paññatte āsane.


pli: Āyasmāpi kho anuruddho bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho āyasmantaṁ anuruddhaṁ bhagavā etadavoca:


pli: “Sādhu sādhu, anuruddha.


pli: Sādhu kho tvaṁ, anuruddha, yaṁ taṁ mahāpurisavitakkaṁ vitakkesi:


pli: ‘appicchassāyaṁ dhammo, nāyaṁ dhammo mahicchassa;


pli: paññavato ayaṁ dhammo, nāyaṁ dhammo duppaññassā’ti.


pli: Tena hi tvaṁ, anuruddha, imampi aṭṭhamaṁ mahāpurisavitakkaṁ vitakkehi:


pli: ‘nippapañcārāmassāyaṁ dhammo nippapañcaratino, nāyaṁ dhammo papañcārāmassa papañcaratino’ti.


pli: Yato kho tvaṁ, anuruddha, ime aṭṭha mahāpurisavitakke vitakkessasi, tato tvaṁ, anuruddha, yāvadeva ākaṅkhissasi, vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharissasi.


pli: Yato kho tvaṁ, anuruddha, ime aṭṭha mahāpurisavitakke vitakkessasi, tato tvaṁ, anuruddha, yāvadeva ākaṅkhissasi, vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharissasi.


pli: Yato kho tvaṁ, anuruddha, ime aṭṭha mahāpurisavitakke vitakkessasi, tato tvaṁ, anuruddha, yāvadeva ākaṅkhissasi, pītiyā ca virāgā upekkhako ca viharissasi sato ca sampajāno sukhañca kāyena paṭisaṁvedissasi yaṁ taṁ ariyā ācikkhanti: ‘upekkhako satimā sukhavihārī’ti tatiyaṁ jhānaṁ upasampajja viharissasi.


pli: Yato kho tvaṁ, anuruddha, ime aṭṭha mahāpurisavitakke vitakkessasi, tato tvaṁ, anuruddha, yāvadeva ākaṅkhissasi, sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharissasi.


pli: Yato kho tvaṁ, anuruddha, ime ca aṭṭha mahāpurisavitakke vitakkessasi, imesañca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī bhavissasi akicchalābhī akasiralābhī, tato tuyhaṁ, anuruddha, seyyathāpi nāma gahapatissa vā gahapatiputtassa vā nānārattānaṁ dussānaṁ dussakaraṇḍako pūro;


pli: evamevaṁ te paṁsukūlacīvaraṁ khāyissati santuṭṭhassa viharato ratiyā aparitassāya phāsuvihārāya okkamanāya nibbānassa.


pli: Yato kho tvaṁ, anuruddha, ime ca aṭṭha mahāpurisavitakke vitakkessasi, imesañca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī bhavissasi akicchalābhī akasiralābhī, tato tuyhaṁ, anuruddha, seyyathāpi nāma gahapatissa vā gahapatiputtassa vā sālīnaṁ odano vicitakāḷako anekasūpo anekabyañjano;


pli: evamevaṁ te piṇḍiyālopabhojanaṁ khāyissati santuṭṭhassa viharato ratiyā aparitassāya phāsuvihārāya okkamanāya nibbānassa.


pli: Yato kho tvaṁ, anuruddha, ime ca aṭṭha mahāpurisavitakke vitakkessasi, imesañca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī bhavissasi akicchalābhī akasiralābhī, tato tuyhaṁ, anuruddha, seyyathāpi nāma gahapatissa vā gahapatiputtassa vā kūṭāgāraṁ ullittāvalittaṁ nivātaṁ phusitaggaḷaṁ pihitavātapānaṁ;


pli: evamevaṁ te rukkhamūlasenāsanaṁ khāyissati santuṭṭhassa viharato ratiyā aparitassāya phāsuvihārāya okkamanāya nibbānassa.


pli: Yato kho tvaṁ, anuruddha, ime ca aṭṭha mahāpurisavitakke vitakkessasi, imesañca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī bhavissasi akicchalābhī akasiralābhī, tato tuyhaṁ, anuruddha, seyyathāpi nāma gahapatissa vā gahapatiputtassa vā pallaṅko gonakatthato paṭikatthato paṭalikatthato kadalimigapavarapaccattharaṇo sauttaracchado ubhatolohitakūpadhāno;


pli: evamevaṁ te tiṇasanthārakasayanāsanaṁ khāyissati santuṭṭhassa viharato ratiyā aparitassāya phāsuvihārāya okkamanāya nibbānassa.


pli: Yato kho tvaṁ, anuruddha, ime ca aṭṭha mahāpurisavitakke vitakkessasi, imesañca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī bhavissasi akicchalābhī akasiralābhī, tato tuyhaṁ, anuruddha, seyyathāpi nāma gahapatissa vā gahapatiputtassa vā nānābhesajjāni, seyyathidaṁ—sappi navanītaṁ telaṁ madhu phāṇitaṁ;


pli: evamevaṁ te pūtimuttabhesajjaṁ khāyissati santuṭṭhassa viharato ratiyā aparitassāya phāsuvihārāya okkamanāya nibbānassa.


pli: Tena hi tvaṁ, anuruddha, āyatikampi vassāvāsaṁ idheva cetīsu pācīnavaṁsadāye vihareyyāsī”ti.


pli: “Evaṁ, bhante”ti kho āyasmā anuruddho bhagavato paccassosi.


pli: Atha kho bhagavā āyasmantaṁ anuruddhaṁ iminā ovādena ovaditvā—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evamevaṁ—cetīsu pācīnavaṁsadāye antarahito bhaggesu susumāragire bhesakaḷāvane migadāye pāturahosīti.


pli: Nisīdi bhagavā paññatte āsane.


pli: Nisajja kho bhagavā bhikkhū āmantesi:


pli: “aṭṭha kho, bhikkhave, mahāpurisavitakke desessāmi, taṁ suṇātha …pe…


pli: katame ca, bhikkhave, aṭṭha mahāpurisavitakkā?


pli: Appicchassāyaṁ, bhikkhave, dhammo, nāyaṁ dhammo mahicchassa;


pli: santuṭṭhassāyaṁ, bhikkhave, dhammo, nāyaṁ dhammo asantuṭṭhassa;


pli: pavivittassāyaṁ, bhikkhave, dhammo, nāyaṁ dhammo saṅgaṇikārāmassa;


pli: āraddhavīriyassāyaṁ, bhikkhave, dhammo, nāyaṁ dhammo kusītassa;


pli: upaṭṭhitassatissāyaṁ, bhikkhave, dhammo, nāyaṁ dhammo muṭṭhassatissa;


pli: samāhitassāyaṁ, bhikkhave, dhammo, nāyaṁ dhammo asamāhitassa;


pli: paññavato ayaṁ, bhikkhave, dhammo, nāyaṁ dhammo duppaññassa;


pli: nippapañcārāmassāyaṁ, bhikkhave, dhammo nippapañcaratino, nāyaṁ dhammo papañcārāmassa papañcaratino.


pli: ‘Appicchassāyaṁ, bhikkhave, dhammo, nāyaṁ dhammo mahicchassā’ti,


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Idha, bhikkhave, bhikkhu appiccho samāno ‘appicchoti maṁ jāneyyun’ti na icchati, santuṭṭho samāno ‘santuṭṭhoti maṁ jāneyyun’ti na icchati, pavivitto samāno ‘pavivittoti maṁ jāneyyun’ti na icchati, āraddhavīriyo samāno ‘āraddhavīriyoti maṁ jāneyyun’ti na icchati, upaṭṭhitassati samāno ‘upaṭṭhitassatīti maṁ jāneyyun’ti na icchati, samāhito samāno ‘samāhitoti maṁ jāneyyun’ti na icchati, paññavā samāno ‘paññavāti maṁ jāneyyun’ti na icchati, nippapañcārāmo samāno ‘nippapañcārāmoti maṁ jāneyyun’ti na icchati.


pli: iti yaṁ taṁ vuttaṁ idametaṁ paṭicca vuttaṁ.


pli: ‘Santuṭṭhassāyaṁ, bhikkhave, dhammo, nāyaṁ dhammo asantuṭṭhassā’ti, iti kho panetaṁ vuttaṁ, kiñcetaṁ paṭicca vuttaṁ?


pli: Idha, bhikkhave, bhikkhu santuṭṭho hoti itarītaracīvarapiṇḍapātasenāsanagilānapaccayabhesajjaparikkhārena.


pli: ‘Santuṭṭhassāyaṁ, bhikkhave, dhammo, nāyaṁ dhammo asantuṭṭhassā’ti,


pli: ‘Pavivittassāyaṁ, bhikkhave, dhammo, nāyaṁ dhammo saṅgaṇikārāmassā’ti, iti kho panetaṁ vuttaṁ, kiñcetaṁ paṭicca vuttaṁ?


pli: Idha, bhikkhave, bhikkhuno pavivittassa viharato bhavanti upasaṅkamitāro bhikkhū bhikkhuniyo upāsakā upāsikāyo rājāno rājamahāmattā titthiyā titthiyasāvakā.


pli: Tatra bhikkhu vivekaninnena cittena vivekapoṇena vivekapabbhārena vivekaṭṭhena nekkhammābhiratena aññadatthu uyyojanikapaṭisaṁyuttaṁyeva kathaṁ kattā hoti.


pli: ‘Pavivittassāyaṁ, bhikkhave, dhammo, nāyaṁ dhammo saṅgaṇikārāmassā’ti,


pli: ‘Āraddhavīriyassāyaṁ, bhikkhave, dhammo, nāyaṁ dhammo kusītassā’ti, iti kho panetaṁ vuttaṁ, kiñcetaṁ paṭicca vuttaṁ?


pli: Idha, bhikkhave, bhikkhu āraddhavīriyo viharati akusalānaṁ dhammānaṁ pahānāya kusalānaṁ dhammānaṁ upasampadāya thāmavā daḷhaparakkamo anikkhittadhuro kusalesu dhammesu.


pli: ‘Āraddhavīriyassāyaṁ, bhikkhave, dhammo, nāyaṁ dhammo kusītassā’ti,


pli: ‘Upaṭṭhitassatissāyaṁ, bhikkhave, dhammo, nāyaṁ dhammo muṭṭhassatissā’ti,


pli: Idha, bhikkhave, bhikkhu satimā hoti paramena satinepakkena samannāgato, cirakatampi cirabhāsitampi saritā anussaritā.


pli: ‘Upaṭṭhitassatissāyaṁ, bhikkhave, dhammo, nāyaṁ dhammo, muṭṭhassatissā’ti,


pli: ‘Samāhitassāyaṁ, bhikkhave, dhammo, nāyaṁ dhammo asamāhitassā’ti,


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Idha, bhikkhave, bhikkhu vivicceva kāmehi …pe… catutthaṁ jhānaṁ upasampajja viharati.


pli: iti yaṁ taṁ vuttaṁ idametaṁ paṭicca vuttaṁ.


pli: ‘Paññavato ayaṁ, bhikkhave, dhammo, nāyaṁ dhammo duppaññassā’ti,


pli: Idha, bhikkhave, bhikkhu paññavā hoti udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: ‘Nippapañcārāmassāyaṁ, bhikkhave, dhammo nippapañcaratino, nāyaṁ dhammo papañcārāmassa papañcaratino’ti,


pli: Idha, bhikkhave, bhikkhuno papañcanirodhe cittaṁ pakkhandati pasīdati santiṭṭhati vimuccati.


pli: ‘Nippapañcārāmassāyaṁ, bhikkhave, dhammo, nippapañcaratino, nāyaṁ dhammo papañcārāmassa papañcaratino’ti,


pli: iti yaṁ taṁ vuttaṁ idametaṁ paṭicca vuttan”ti.


pli: Atha kho āyasmā anuruddho āyatikampi vassāvāsaṁ tattheva cetīsu pācīnavaṁsadāye vihāsi.


pli: Atha kho āyasmā anuruddho eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā anuruddho arahataṁ ahosīti.


pli: Atha kho āyasmā anuruddho arahattappatto tāyaṁ velāyaṁ imā gāthāyo abhāsi:


pli: “Mama saṅkappamaññāya,


pli: satthā loke anuttaro;


pli: Manomayena kāyena,


pli: iddhiyā upasaṅkami.


pli: Yathā me ahu saṅkappo,


pli: tato uttari desayi;


pli: Nippapañcarato buddho,


pli: nippapañcaṁ adesayi.


pli: Tassāhaṁ dhammamaññāya,


pli: vihāsiṁ sāsane rato;


pli: Tisso vijjā anuppattā,


pli: kataṁ buddhassa sāsanan”ti.


pli: Dasamaṁ.


pli: Gahapativaggo tatiyo.


pli: Tassuddānaṁ


pli: Dve uggā dve ca hatthakā,


pli: mahānāmena jīvako;


pli: Dve balā akkhaṇā vuttā,


pli: anuruddhena te dasāti.


title_pli: Aṅguttara Nikāya 8.31 4. Dānavagga

pli: Aṅguttara Nikāya 8.31


pli: 4. Dānavagga


pli: Paṭhamadānasutta


pli: “Aṭṭhimāni, bhikkhave, dānāni.


pli: Katamāni aṭṭha?


pli: Āsajja dānaṁ deti,


pli: bhayā dānaṁ deti,


pli: ‘adāsi me’ti dānaṁ deti,


pli: ‘dassati me’ti dānaṁ deti,


pli: ‘sāhu dānan’ti dānaṁ deti,


pli: ‘ahaṁ pacāmi, ime na pacanti; nārahāmi pacanto apacantānaṁ dānaṁ adātun’ti dānaṁ deti,


pli: ‘imaṁ me dānaṁ dadato kalyāṇo kittisaddo abbhuggacchatī’ti dānaṁ deti,


pli: Imāni kho, bhikkhave, aṭṭha dānānī”ti.


pli: Paṭhamaṁ.


title_pli: Aṅguttara Nikāya 8.32 4. Dānavagga

pli: Aṅguttara Nikāya 8.32


pli: Dutiyadānasutta


pli: “Saddhā hiriyaṁ kusalañca dānaṁ,


pli: Dhammā ete sappurisānuyātā;


pli: Etañhi maggaṁ diviyaṁ vadanti,


pli: Etena hi gacchati devalokan”ti.


pli: Dutiyaṁ.


title_pli: Aṅguttara Nikāya 8.33 4. Dānavagga

pli: Aṅguttara Nikāya 8.33


pli: 4. Dānavagga


pli: Dānavatthusutta


pli: “Aṭṭhimāni, bhikkhave, dānavatthūni.


pli: Katamāni aṭṭha?


pli: Chandā dānaṁ deti, dosā dānaṁ deti, mohā dānaṁ deti, bhayā dānaṁ deti, ‘dinnapubbaṁ katapubbaṁ pitupitāmahehi, nārahāmi porāṇaṁ kulavaṁsaṁ hāpetun’ti dānaṁ deti, ‘imāhaṁ dānaṁ datvā kāyassa bhedā paraṁ maraṇā sugatiṁ saggaṁ lokaṁ upapajjissāmī’ti dānaṁ deti, ‘imaṁ me dānaṁ dadato cittaṁ pasīdati, attamanatā somanassaṁ upajāyatī’ti dānaṁ deti, cittālaṅkāracittaparikkhāratthaṁ dānaṁ deti.


pli: Imāni kho, bhikkhave, aṭṭha dānavatthūnī”ti.


pli: Tatiyaṁ.


title_pli: Aṅguttara Nikāya 8.34 4. Dānavagga

pli: Aṅguttara Nikāya 8.34


pli: Khettasutta


pli: “Aṭṭhaṅgasamannāgate, bhikkhave, khette bījaṁ vuttaṁ na mahapphalaṁ hoti na mahassādaṁ na phātiseyyaṁ.


pli: Kathaṁ aṭṭhaṅgasamannāgate?


pli: Idha, bhikkhave, khettaṁ unnāmaninnāmi ca hoti, pāsāṇasakkharikañca hoti, ūsarañca hoti, na ca gambhīrasitaṁ hoti, na āyasampannaṁ hoti, na apāyasampannaṁ hoti, na mātikāsampannaṁ hoti, na mariyādasampannaṁ hoti.


pli: Evaṁ aṭṭhaṅgasamannāgate, bhikkhave, khette bījaṁ vuttaṁ na mahapphalaṁ hoti na mahassādaṁ na phātiseyyaṁ.


pli: Evamevaṁ kho, bhikkhave, aṭṭhaṅgasamannāgatesu samaṇabrāhmaṇesu dānaṁ dinnaṁ na mahapphalaṁ hoti na mahānisaṁsaṁ na mahājutikaṁ na mahāvipphāraṁ.


pli: Kathaṁ aṭṭhaṅgasamannāgatesu?


pli: Idha, bhikkhave, samaṇabrāhmaṇā micchādiṭṭhikā honti, micchāsaṅkappā, micchāvācā, micchākammantā, micchāājīvā, micchāvāyāmā, micchāsatino, micchāsamādhino.


pli: Evaṁ aṭṭhaṅgasamannāgatesu, bhikkhave, samaṇabrāhmaṇesu dānaṁ dinnaṁ na mahapphalaṁ hoti na mahānisaṁsaṁ na mahājutikaṁ na mahāvipphāraṁ.


pli: Aṭṭhaṅgasamannāgate, bhikkhave, khette bījaṁ vuttaṁ mahapphalaṁ hoti mahassādaṁ phātiseyyaṁ.


pli: Idha, bhikkhave, khettaṁ anunnāmāninnāmi ca hoti, apāsāṇasakkharikañca hoti, anūsarañca hoti, gambhīrasitaṁ hoti, āyasampannaṁ hoti, apāyasampannaṁ hoti, mātikāsampannaṁ hoti, mariyādasampannaṁ hoti.


pli: Evaṁ aṭṭhaṅgasamannāgate, bhikkhave, khette bījaṁ vuttaṁ mahapphalaṁ hoti mahassādaṁ phātiseyyaṁ.


pli: Evamevaṁ kho, bhikkhave, aṭṭhaṅgasamannāgatesu samaṇabrāhmaṇesu dānaṁ dinnaṁ mahapphalaṁ hoti mahānisaṁsaṁ mahājutikaṁ mahāvipphāraṁ.


pli: Idha, bhikkhave, samaṇabrāhmaṇā sammādiṭṭhikā honti, sammāsaṅkappā, sammāvācā, sammākammantā, sammāājīvā, sammāvāyāmā, sammāsatino, sammāsamādhino.


pli: Evaṁ aṭṭhaṅgasamannāgatesu, bhikkhave, samaṇabrāhmaṇesu dānaṁ dinnaṁ mahapphalaṁ hoti mahānisaṁsaṁ mahājutikaṁ mahāvipphāranti.


pli: Yathāpi khette sampanne,


pli: pavuttā bījasampadā;


pli: Deve sampādayantamhi,


pli: hoti dhaññassa sampadā.


pli: Anītisampadā hoti,


pli: virūḷhī bhavati sampadā;


pli: Vepullasampadā hoti,


pli: phalaṁ ve hoti sampadā.


pli: Evaṁ sampannasīlesu,


pli: dinnā bhojanasampadā;


pli: Sampadānaṁ upaneti,


pli: sampannaṁ hissa taṁ kataṁ.


pli: Tasmā sampadamākaṅkhī,


pli: sampannatthūdha puggalo;


pli: Sampannapaññe sevetha,


pli: evaṁ ijjhanti sampadā.


pli: Vijjācaraṇasampanne,


pli: laddhā cittassa sampadaṁ;


pli: Karoti kammasampadaṁ,


pli: labhati catthasampadaṁ.


pli: Lokaṁ ñatvā yathābhūtaṁ,


pli: pappuyya diṭṭhisampadaṁ;


pli: Maggasampadamāgamma,


pli: yāti sampannamānaso.


pli: Odhunitvā malaṁ sabbaṁ,


pli: patvā nibbānasampadaṁ;


pli: Muccati sabbadukkhehi,


pli: sā hoti sabbasampadā”ti.


pli: Catutthaṁ.


title_pli: Aṅguttara Nikāya 8.35 4. Dānavagga

pli: Aṅguttara Nikāya 8.35


pli: 4. Dānavagga


pli: Dānūpapattisutta


pli: “Aṭṭhimā, bhikkhave, dānūpapattiyo.


pli: Katamā aṭṭha?


pli: Idha, bhikkhave, ekacco dānaṁ deti samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ.


pli: So yaṁ deti taṁ paccāsīsati.


pli: So passati khattiyamahāsāle vā brāhmaṇamahāsāle vā gahapatimahāsāle vā pañcahi kāmaguṇehi samappite samaṅgībhūte paricārayamāne.


pli: Tassa evaṁ hoti:


pli: ‘aho vatāhaṁ kāyassa bhedā paraṁ maraṇā khattiyamahāsālānaṁ vā brāhmaṇamahāsālānaṁ vā gahapatimahāsālānaṁ vā sahabyataṁ upapajjeyyan’ti.


pli: So taṁ cittaṁ dahati, taṁ cittaṁ adhiṭṭhāti, taṁ cittaṁ bhāveti.


pli: Tassa taṁ cittaṁ hīne vimuttaṁ, uttari abhāvitaṁ, tatrūpapattiyā saṁvattati.


pli: Kāyassa bhedā paraṁ maraṇā khattiyamahāsālānaṁ vā brāhmaṇamahāsālānaṁ vā gahapatimahāsālānaṁ vā sahabyataṁ upapajjati.


pli: Tañca kho sīlavato vadāmi, no dussīlassa.


pli: Ijjhati, bhikkhave, sīlavato cetopaṇidhi visuddhattā.


pli: Idha pana, bhikkhave, ekacco dānaṁ deti samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ.


pli: Tassa sutaṁ hoti:


pli: ‘cātumahārājikā devā dīghāyukā vaṇṇavanto sukhabahulā’ti.


pli: ‘aho vatāhaṁ kāyassa bhedā paraṁ maraṇā cātumahārājikānaṁ devānaṁ sahabyataṁ upapajjeyyan’ti.


pli: Kāyassa bhedā paraṁ maraṇā cātumahārājikānaṁ devānaṁ sahabyataṁ upapajjati.


pli: Tassa sutaṁ hoti—


pli: tāvatiṁsā devā …pe…


pli: yāmā devā …


pli: tusitā devā …


pli: nimmānaratī devā …


pli: paranimmitavasavattī devā dīghāyukā vaṇṇavanto sukhabahulāti.


pli: Tassa evaṁ hoti:


pli: ‘aho vatāhaṁ kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjeyyan’ti.


pli: So taṁ cittaṁ dahati, taṁ cittaṁ adhiṭṭhāti, taṁ cittaṁ bhāveti.


pli: Tassa taṁ cittaṁ hīne vimuttaṁ, uttari abhāvitaṁ, tatrūpapattiyā saṁvattati.


pli: Kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjati.


pli: Tañca kho sīlavato vadāmi, no dussīlassa.


pli: Ijjhati, bhikkhave, sīlavato cetopaṇidhi visuddhattā.


pli: Idha pana, bhikkhave, ekacco dānaṁ deti samaṇassa vā brāhmaṇassa vā annaṁ pānaṁ vatthaṁ yānaṁ mālāgandhavilepanaṁ seyyāvasathapadīpeyyaṁ.


pli: So yaṁ deti taṁ paccāsīsati.


pli: Tassa sutaṁ hoti:


pli: ‘brahmakāyikā devā dīghāyukā vaṇṇavanto sukhabahulā’ti.


pli: ‘aho vatāhaṁ kāyassa bhedā paraṁ maraṇā brahmakāyikānaṁ devānaṁ sahabyataṁ upapajjeyyan’ti.


pli: Kāyassa bhedā paraṁ maraṇā brahmakāyikānaṁ devānaṁ sahabyataṁ upapajjati.


pli: Tañca kho sīlavato vadāmi, no dussīlassa;


pli: vītarāgassa, no sarāgassa.


pli: Ijjhati, bhikkhave, sīlavato cetopaṇidhi vītarāgattā.


pli: Imā kho, bhikkhave, aṭṭha dānūpapattiyo”ti.


pli: Pañcamaṁ.


title_pli: Aṅguttara Nikāya 8.36 4. Dānavagga

pli: Aṅguttara Nikāya 8.36


pli: 4. Dānavagga


pli: Puññakiriyavatthusutta


pli: Katamāni tīṇi?


pli: Dānamayaṁ puññakiriyavatthu, sīlamayaṁ puññakiriyavatthu, bhāvanāmayaṁ puññakiriyavatthu.


pli: Idha, bhikkhave, ekaccassa dānamayaṁ puññakiriyavatthu parittaṁ kataṁ hoti, sīlamayaṁ puññakiriyavatthu parittaṁ kataṁ hoti, bhāvanāmayaṁ puññakiriyavatthuṁ nābhisambhoti.


pli: So kāyassa bhedā paraṁ maraṇā manussadobhagyaṁ upapajjati.


pli: Idha pana, bhikkhave, ekaccassa dānamayaṁ puññakiriyavatthu mattaso kataṁ hoti, sīlamayaṁ puññakiriyavatthu mattaso kataṁ hoti, bhāvanāmayaṁ puññakiriyavatthuṁ nābhisambhoti.


pli: So kāyassa bhedā paraṁ maraṇā manussasobhagyaṁ upapajjati.


pli: Idha pana, bhikkhave, ekaccassa dānamayaṁ puññakiriyavatthu adhimattaṁ kataṁ hoti, sīlamayaṁ puññakiriyavatthu adhimattaṁ kataṁ hoti, bhāvanāmayaṁ puññakiriyavatthuṁ nābhisambhoti.


pli: So kāyassa bhedā paraṁ maraṇā cātumahārājikānaṁ devānaṁ sahabyataṁ upapajjati.


pli: Tatra, bhikkhave, cattāro mahārājāno dānamayaṁ puññakiriyavatthuṁ atirekaṁ karitvā, sīlamayaṁ puññakiriyavatthuṁ atirekaṁ karitvā, cātumahārājike deve dasahi ṭhānehi adhigaṇhanti—


pli: dibbena āyunā, dibbena vaṇṇena, dibbena sukhena, dibbena yasena, dibbena ādhipateyyena, dibbehi rūpehi, dibbehi saddehi, dibbehi gandhehi, dibbehi rasehi, dibbehi phoṭṭhabbehi.


pli: So kāyassa bhedā paraṁ maraṇā tāvatiṁsānaṁ devānaṁ sahabyataṁ upapajjati.


pli: Tatra, bhikkhave, sakko devānamindo dānamayaṁ puññakiriyavatthuṁ atirekaṁ karitvā sīlamayaṁ puññakiriyavatthuṁ atirekaṁ karitvā tāvatiṁse deve dasahi ṭhānehi adhigaṇhāti—


pli: dibbena āyunā …pe…


pli: dibbehi phoṭṭhabbehi.


pli: So kāyassa bhedā paraṁ maraṇā yāmānaṁ devānaṁ sahabyataṁ upapajjati.


pli: Tatra, bhikkhave, suyāmo devaputto dānamayaṁ puññakiriyavatthuṁ atirekaṁ karitvā, sīlamayaṁ puññakiriyavatthuṁ atirekaṁ karitvā, yāme deve dasahi ṭhānehi adhigaṇhāti—


pli: So kāyassa bhedā paraṁ maraṇā tusitānaṁ devānaṁ sahabyataṁ upapajjati.


pli: Tatra, bhikkhave, santusito devaputto dānamayaṁ puññakiriyavatthuṁ atirekaṁ karitvā, sīlamayaṁ puññakiriyavatthuṁ atirekaṁ karitvā, tusite deve dasahi ṭhānehi adhigaṇhāti—


pli: So kāyassa bhedā paraṁ maraṇā nimmānaratīnaṁ devānaṁ sahabyataṁ upapajjati.


pli: Tatra, bhikkhave, sunimmito devaputto dānamayaṁ puññakiriyavatthuṁ atirekaṁ karitvā, sīlamayaṁ puññakiriyavatthuṁ atirekaṁ karitvā, nimmānaratīdeve dasahi ṭhānehi adhigaṇhāti—


pli: So kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjati.


pli: Tatra, bhikkhave, vasavattī devaputto dānamayaṁ puññakiriyavatthuṁ atirekaṁ karitvā, sīlamayaṁ puññakiriyavatthuṁ atirekaṁ karitvā, paranimmitavasavattīdeve dasahi ṭhānehi adhigaṇhāti—


pli: Imāni kho, bhikkhave, tīṇi puññakiriyavatthūnī”ti.


pli: Chaṭṭhaṁ.


title_pli: Aṅguttara Nikāya 8.37 4. Dānavagga

pli: Aṅguttara Nikāya 8.37


pli: 4. Dānavagga


pli: Sappurisadānasutta


pli: “Aṭṭhimāni, bhikkhave, sappurisadānāni.


pli: Katamāni aṭṭha?


pli: Suciṁ deti, paṇītaṁ deti, kālena deti, kappiyaṁ deti, viceyya deti, abhiṇhaṁ deti, dadaṁ cittaṁ pasādeti, datvā attamano hoti.


pli: Imāni kho, bhikkhave, aṭṭha sappurisadānānīti.


pli: Suciṁ paṇītaṁ kālena,


pli: kappiyaṁ pānabhojanaṁ;


pli: Abhiṇhaṁ dadāti dānaṁ,


pli: sukhettesu brahmacārisu.


pli: Neva vippaṭisārissa,


pli: cajitvā āmisaṁ bahuṁ;


pli: Evaṁ dinnāni dānāni,


pli: vaṇṇayanti vipassino.


pli: Evaṁ yajitvā medhāvī,


pli: saddho muttena cetasā;


pli: Abyābajjhaṁ sukhaṁ lokaṁ,


pli: paṇḍito upapajjatī”ti.


pli: Sattamaṁ.


title_pli: Aṅguttara Nikāya 8.38 4. Dānavagga

pli: Aṅguttara Nikāya 8.38


pli: 4. Dānavagga


pli: Sappurisasutta


pli: “Sappuriso, bhikkhave, kule jāyamāno bahuno janassa atthāya hitāya sukhāya hoti—


pli: mātāpitūnaṁ atthāya hitāya sukhāya hoti, puttadārassa atthāya hitāya sukhāya hoti, dāsakammakaraporisassa atthāya hitāya sukhāya hoti, mittāmaccānaṁ atthāya hitāya sukhāya hoti, pubbapetānaṁ atthāya hitāya sukhāya hoti, rañño atthāya hitāya sukhāya hoti, devatānaṁ atthāya hitāya sukhāya hoti, samaṇabrāhmaṇānaṁ atthāya hitāya sukhāya hoti.


pli: Seyyathāpi, bhikkhave, mahāmegho sabbasassāni sampādento bahuno janassa atthāya hitāya sukhāya hoti;


pli: evamevaṁ kho, bhikkhave, sappuriso kule jāyamāno bahuno janassa atthāya hitāya sukhāya hoti—


pli: mātāpitūnaṁ atthāya hitāya sukhāya hoti, puttadārassa atthāya hitāya sukhāya hoti, dāsakammakaraporisassa atthāya hitāya sukhāya hoti, mittāmaccānaṁ atthāya hitāya sukhāya hoti, pubbapetānaṁ atthāya hitāya sukhāya hoti, rañño atthāya hitāya sukhāya hoti, devatānaṁ atthāya hitāya sukhāya hoti, samaṇabrāhmaṇānaṁ atthāya hitāya sukhāya hotīti.


pli: Bahūnaṁ vata atthāya,


pli: sappañño gharamāvasaṁ;


pli: Mātaraṁ pitaraṁ pubbe,


pli: rattindivamatandito.


pli: Pūjeti sahadhammena,


pli: pubbekatamanussaraṁ;


pli: Anāgāre pabbajite,


pli: apace brahmacārayo.


pli: Niviṭṭhasaddho pūjeti,


pli: ñatvā dhamme ca pesalo;


pli: Rañño hito devahito,


pli: ñātīnaṁ sakhinaṁ hito.


pli: Sabbesaṁ so hito hoti,


pli: saddhamme suppatiṭṭhito;


pli: Vineyya maccheramalaṁ,


pli: sa lokaṁ bhajate sivan”ti.


pli: Aṭṭhamaṁ.


title_pli: Aṅguttara Nikāya 8.39 4. Dānavagga

pli: Aṅguttara Nikāya 8.39


pli: 4. Dānavagga


pli: Abhisandasutta


pli: “Aṭṭhime, bhikkhave, puññābhisandā kusalābhisandā sukhassāhārā sovaggikā sukhavipākā saggasaṁvattanikā, iṭṭhāya kantāya manāpāya hitāya sukhāya saṁvattanti.


pli: Katame aṭṭha?


pli: Idha, bhikkhave, ariyasāvako buddhaṁ saraṇaṁ gato hoti.


pli: Ayaṁ, bhikkhave, paṭhamo puññābhisando kusalābhisando sukhassāhāro sovaggiko sukhavipāko saggasaṁvattaniko, iṭṭhāya kantāya manāpāya hitāya sukhāya saṁvattati.


pli: Puna caparaṁ, bhikkhave, ariyasāvako dhammaṁ saraṇaṁ gato hoti.


pli: Ayaṁ, bhikkhave, dutiyo puññābhisando …pe… saṁvattati.


pli: Puna caparaṁ, bhikkhave, ariyasāvako saṅghaṁ saraṇaṁ gato hoti.


pli: Ayaṁ, bhikkhave, tatiyo puññābhisando kusalābhisando sukhassāhāro sovaggiko sukhavipāko saggasaṁvattaniko, iṭṭhāya kantāya manāpāya hitāya sukhāya saṁvattati.


pli: Pañcimāni, bhikkhave, dānāni mahādānāni aggaññāni rattaññāni vaṁsaññāni porāṇāni asaṅkiṇṇāni asaṅkiṇṇapubbāni, na saṅkiyanti na saṅkiyissanti, appaṭikuṭṭhāni samaṇehi brāhmaṇehi viññūhi.


pli: Katamāni pañca?


pli: Idha, bhikkhave, ariyasāvako pāṇātipātaṁ pahāya pāṇātipātā paṭivirato hoti.


pli: Pāṇātipātā paṭivirato, bhikkhave, ariyasāvako aparimāṇānaṁ sattānaṁ abhayaṁ deti, averaṁ deti, abyābajjhaṁ deti.


pli: Aparimāṇānaṁ sattānaṁ abhayaṁ datvā averaṁ datvā abyābajjhaṁ datvā aparimāṇassa abhayassa averassa abyābajjhassa bhāgī hoti.


pli: Idaṁ, bhikkhave, paṭhamaṁ dānaṁ mahādānaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkiyati na saṅkiyissati, appaṭikuṭṭhaṁ samaṇehi brāhmaṇehi viññūhi.


pli: Ayaṁ, bhikkhave, catuttho puññābhisando kusalābhisando sukhassāhāro sovaggiko sukhavipāko saggasaṁvattaniko, iṭṭhāya kantāya manāpāya hitāya sukhāya saṁvattati.


pli: Puna caparaṁ, bhikkhave, ariyasāvako adinnādānaṁ pahāya adinnādānā paṭivirato hoti


pli: …pe…


pli: kāmesumicchācāraṁ pahāya kāmesumicchācārā paṭivirato hoti


pli: musāvādaṁ pahāya musāvādā paṭivirato hoti


pli: surāmerayamajjapamādaṭṭhānaṁ pahāya surāmerayamajjapamādaṭṭhānā paṭivirato hoti.


pli: Surāmerayamajjapamādaṭṭhānā paṭivirato, bhikkhave, ariyasāvako aparimāṇānaṁ sattānaṁ abhayaṁ deti averaṁ deti abyābajjhaṁ deti.


pli: Aparimāṇānaṁ sattānaṁ abhayaṁ datvā averaṁ datvā abyābajjhaṁ datvā, aparimāṇassa abhayassa averassa abyābajjhassa bhāgī hoti.


pli: Idaṁ, bhikkhave, pañcamaṁ dānaṁ mahādānaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkiyati na saṅkiyissati, appaṭikuṭṭhaṁ samaṇehi brāhmaṇehi viññūhi.


pli: Ayaṁ kho, bhikkhave, aṭṭhamo puññābhisando kusalābhisando sukhassāhāro sovaggiko sukhavipāko saggasaṁvattaniko, iṭṭhāya kantāya manāpāya hitāya sukhāya saṁvattati.


pli: Ime kho, bhikkhave, aṭṭha puññābhisandā kusalābhisandā sukhassāhārā sovaggikā sukhavipākā saggasaṁvattanikā, iṭṭhāya kantāya manāpāya hitāya sukhāya saṁvattantī”ti.


pli: Navamaṁ.


title_pli: Aṅguttara Nikāya 8.4 1. Mettāvagga

pli: Aṅguttara Nikāya 8.4


pli: 1. Mettāvagga


pli: Dutiyaappiyasutta


pli: “Aṭṭhahi, bhikkhave, dhammehi samannāgato bhikkhu sabrahmacārīnaṁ appiyo ca hoti amanāpo ca agaru ca abhāvanīyo ca.


pli: Katamehi aṭṭhahi?


pli: Idha, bhikkhave, bhikkhu lābhakāmo ca hoti, sakkārakāmo ca, anavaññattikāmo ca, akālaññū ca, amattaññū ca, asuci ca, bahubhāṇī ca, akkosakaparibhāsako ca sabrahmacārīnaṁ.


pli: Imehi kho, bhikkhave, aṭṭhahi dhammehi samannāgato bhikkhu sabrahmacārīnaṁ appiyo ca hoti amanāpo ca agaru ca abhāvanīyo ca.


pli: Aṭṭhahi, bhikkhave, dhammehi samannāgato bhikkhu sabrahmacārīnaṁ piyo ca hoti manāpo ca garu ca bhāvanīyo ca.


pli: Idha, bhikkhave, bhikkhu na lābhakāmo ca hoti, na sakkārakāmo ca, na anavaññattikāmo ca, kālaññū ca, mattaññū ca, suci ca, na bahubhāṇī ca, anakkosakaparibhāsako ca sabrahmacārīnaṁ.


pli: Imehi kho, bhikkhave, aṭṭhahi dhammehi samannāgato bhikkhu sabrahmacārīnaṁ piyo ca hoti manāpo ca garu ca bhāvanīyo cā”ti.


pli: Catutthaṁ.


title_pli: Aṅguttara Nikāya 8.40 4. Dānavagga

pli: Aṅguttara Nikāya 8.40


pli: 4. Dānavagga


pli: Duccaritavipākasutta


pli: “Pāṇātipāto, bhikkhave, āsevito bhāvito bahulīkato nirayasaṁvattaniko tiracchānayonisaṁvattaniko pettivisayasaṁvattaniko.


pli: Yo sabbalahuso pāṇātipātassa vipāko, manussabhūtassa appāyukasaṁvattaniko hoti.


pli: Adinnādānaṁ, bhikkhave, āsevitaṁ bhāvitaṁ bahulīkataṁ nirayasaṁvattanikaṁ tiracchānayonisaṁvattanikaṁ pettivisayasaṁvattanikaṁ.


pli: Yo sabbalahuso adinnādānassa vipāko, manussabhūtassa bhogabyasanasaṁvattaniko hoti.


pli: Kāmesumicchācāro, bhikkhave, āsevito bhāvito bahulīkato nirayasaṁvattaniko tiracchānayonisaṁvattaniko pettivisayasaṁvattaniko.


pli: Yo sabbalahuso kāmesumicchācārassa vipāko, manussabhūtassa sapattaverasaṁvattaniko hoti.


pli: Musāvādo, bhikkhave, āsevito bhāvito bahulīkato nirayasaṁvattaniko tiracchānayonisaṁvattaniko pettivisayasaṁvattaniko.


pli: Yo sabbalahuso musāvādassa vipāko, manussabhūtassa abhūtabbhakkhānasaṁvattaniko hoti.


pli: Pisuṇā, bhikkhave, vācā āsevitā bhāvitā bahulīkatā nirayasaṁvattanikā tiracchānayonisaṁvattanikā pettivisayasaṁvattanikā.


pli: Yo sabbalahuso pisuṇāya vācāya vipāko, manussabhūtassa mittehi bhedanasaṁvattaniko hoti.


pli: Pharusā, bhikkhave, vācā āsevitā bhāvitā bahulīkatā nirayasaṁvattanikā tiracchānayonisaṁvattanikā pettivisayasaṁvattanikā.


pli: Yo sabbalahuso pharusāya vācāya vipāko, manussabhūtassa amanāpasaddasaṁvattaniko hoti.


pli: Samphappalāpo, bhikkhave, āsevito bhāvito bahulīkato nirayasaṁvattaniko tiracchānayonisaṁvattaniko pettivisayasaṁvattaniko.


pli: Yo sabbalahuso samphappalāpassa vipāko, manussabhūtassa anādeyyavācāsaṁvattaniko hoti.


pli: Surāmerayapānaṁ, bhikkhave, āsevitaṁ bhāvitaṁ bahulīkataṁ nirayasaṁvattanikaṁ tiracchānayonisaṁvattanikaṁ pettivisayasaṁvattanikaṁ.


pli: Yo sabbalahuso surāmerayapānassa vipāko, manussabhūtassa ummattakasaṁvattaniko hotī”ti.


pli: Dasamaṁ.


pli: Dānavaggo catuttho.


pli: Tassuddānaṁ


pli: Dve dānāni vatthuñca,


pli: khettaṁ dānūpapattiyo;


pli: Kiriyaṁ dve sappurisā,


pli: abhisando vipāko cāti.


title_pli: Aṅguttara Nikāya 8.41 5. Uposathavagga

pli: Aṅguttara Nikāya 8.41


pli: 5. Uposathavagga


pli: Saṅkhittūposathasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Aṭṭhaṅgasamannāgato, bhikkhave, uposatho upavuttho mahapphalo hoti mahānisaṁso mahājutiko mahāvipphāro.


pli: Kathaṁ upavuttho ca, bhikkhave, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro?


pli: Idha, bhikkhave, ariyasāvako iti paṭisañcikkhati:


pli: ‘yāvajīvaṁ arahanto pāṇātipātaṁ pahāya pāṇātipātā paṭiviratā nihitadaṇḍā nihitasatthā lajjī dayāpannā, sabbapāṇabhūtahitānukampino viharanti.


pli: Ahampajja imañca rattiṁ imañca divasaṁ pāṇātipātaṁ pahāya pāṇātipātā paṭivirato nihitadaṇḍo nihitasattho lajjī dayāpanno, sabbapāṇabhūtahitānukampī viharāmi.


pli: Imināpaṅgena arahataṁ anukaromi, uposatho ca me upavuttho bhavissatī’ti.


pli: Iminā paṭhamena aṅgena samannāgato hoti.


pli: ‘Yāvajīvaṁ arahanto adinnādānaṁ pahāya adinnādānā paṭiviratā dinnādāyī dinnapāṭikaṅkhī, athenena sucibhūtena attanā viharanti.


pli: Ahampajja imañca rattiṁ imañca divasaṁ adinnādānaṁ pahāya adinnādānā paṭivirato dinnādāyī dinnapāṭikaṅkhī, athenena sucibhūtena attanā viharāmi.


pli: Iminā dutiyena aṅgena samannāgato hoti.


pli: ‘Yāvajīvaṁ arahanto abrahmacariyaṁ pahāya brahmacārino ārācārino viratā methunā gāmadhammā.


pli: Ahampajja imañca rattiṁ imañca divasaṁ abrahmacariyaṁ pahāya brahmacārī ārācārī virato methunā gāmadhammā.


pli: Iminā tatiyena aṅgena samannāgato hoti.


pli: ‘Yāvajīvaṁ arahanto musāvādaṁ pahāya musāvādā paṭiviratā saccavādino saccasandhā thetā paccayikā avisaṁvādako lokassa.


pli: Ahampajja imañca rattiṁ imañca divasaṁ musāvādaṁ pahāya musāvādā paṭivirato saccavādī saccasandho theto paccayiko avisaṁvādako lokassa.


pli: Iminā catutthena aṅgena samannāgato hoti.


pli: ‘Yāvajīvaṁ arahanto surāmerayamajjapamādaṭṭhānaṁ pahāya surāmerayamajjapamādaṭṭhānā paṭiviratā.


pli: Ahampajja imañca rattiṁ imañca divasaṁ surāmerayamajjapamādaṭṭhānaṁ pahāya surāmerayamajjapamādaṭṭhānā paṭivirato.


pli: Iminā pañcamena aṅgena samannāgato hoti.


pli: ‘Yāvajīvaṁ arahanto ekabhattikā rattūparatā viratā vikālabhojanā.


pli: Ahampajja imañca rattiṁ imañca divasaṁ ekabhattiko rattūparato virato vikālabhojanā.


pli: Iminā chaṭṭhena aṅgena samannāgato hoti.


pli: ‘Yāvajīvaṁ arahanto naccagītavāditavisūkadassanamālāgandhavilepanadhāraṇamaṇḍanavibhūsanaṭṭhānaṁ pahāya naccagītavāditavisūkadassanamālāgandhavilepanadhāraṇamaṇḍanavibhūsanaṭṭhānā paṭiviratā.


pli: Ahampajja imañca rattiṁ imañca divasaṁ naccagītavāditavisūkadassanamālāgandhavilepanadhāraṇamaṇḍanavibhūsanaṭṭhānaṁ pahāya naccagītavāditavisūkadassanamālāgandhavilepanadhāraṇamaṇḍanavibhūsanaṭṭhānā paṭivirato.


pli: Imināpaṅgena arahataṁ anukaromi, uposatho ca me upavuttho bhavissatī’ti.


pli: Iminā sattamena aṅgena samannāgato hoti.


pli: ‘Yāvajīvaṁ arahanto uccāsayanamahāsayanaṁ pahāya uccāsayanamahāsayanā paṭiviratā nīcaseyyaṁ kappenti—mañcake vā tiṇasanthārake vā.


pli: Ahampajja imañca rattiṁ imañca divasaṁ uccāsayanamahāsayanaṁ pahāya uccāsayanamahāsayanā paṭivirato nīcaseyyaṁ kappemi—mañcake vā tiṇasanthārake vā.


pli: Iminā aṭṭhamena aṅgena samannāgato hoti.


pli: Evaṁ upavuttho kho, bhikkhave, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro”ti.


pli: Paṭhamaṁ.


title_pli: Aṅguttara Nikāya 8.42 5. Uposathavagga

pli: Aṅguttara Nikāya 8.42


pli: 5. Uposathavagga


pli: Vitthatūposathasutta


pli: “Aṭṭhaṅgasamannāgato, bhikkhave, uposatho upavuttho mahapphalo hoti mahānisaṁso mahājutiko mahāvipphāro.


pli: Kathaṁ upavuttho ca, bhikkhave, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro?


pli: Idha, bhikkhave, ariyasāvako iti paṭisañcikkhati:


pli: ‘yāvajīvaṁ arahanto pāṇātipātaṁ pahāya pāṇātipātā paṭiviratā nihitadaṇḍā nihitasatthā lajjī dayāpannā, sabbapāṇabhūtahitānukampino viharanti.


pli: Ahampajja imañca rattiṁ imañca divasaṁ pāṇātipātaṁ pahāya pāṇātipātā paṭivirato nihitadaṇḍo nihitasattho lajjī dayāpanno, sabbapāṇabhūtahitānukampī viharāmi.


pli: Iminā paṭhamena aṅgena samannāgato hoti …pe….


pli: Evaṁ upavuttho kho, bhikkhave, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro.


pli: Kīvamahapphalo hoti kīvamahānisaṁso kīvamahājutiko kīvamahāvipphāro?


pli: Seyyathāpi, bhikkhave, yo imesaṁ soḷasannaṁ mahājanapadānaṁ pahūtarattaratanānaṁ issariyādhipaccaṁ rajjaṁ kāreyya, seyyathidaṁ—


pli: aṅgānaṁ magadhānaṁ kāsīnaṁ kosalānaṁ vajjīnaṁ mallānaṁ cetīnaṁ vaṅgānaṁ kurūnaṁ pañcālānaṁ macchānaṁ sūrasenānaṁ assakānaṁ avantīnaṁ gandhārānaṁ kambojānaṁ, aṭṭhaṅgasamannāgatassa uposathassa etaṁ kalaṁ nāgghati soḷasiṁ.


pli: Taṁ kissa hetu?


pli: Kapaṇaṁ, bhikkhave, mānusakaṁ rajjaṁ dibbaṁ sukhaṁ upanidhāya.


pli: Yāni, bhikkhave, mānusakāni paññāsa vassāni, cātumahārājikānaṁ devānaṁ eso eko rattindivo.


pli: Tāya rattiyā tiṁsarattiyo māso.


pli: Tena māsena dvādasamāsiyo saṁvaccharo.


pli: Tena saṁvaccharena dibbāni pañca vassasatāni cātumahārājikānaṁ devānaṁ āyuppamāṇaṁ.


pli: Ṭhānaṁ kho panetaṁ, bhikkhave, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā cātumahārājikānaṁ devānaṁ sahabyataṁ upapajjeyya.


pli: Idaṁ kho panetaṁ, bhikkhave, sandhāya bhāsitaṁ:


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāya’.


pli: Yāni, bhikkhave, mānusakāni vassasatāni, tāvatiṁsānaṁ devānaṁ eso eko rattindivo.


pli: Tena saṁvaccharena dibbaṁ vassasahassaṁ tāvatiṁsānaṁ devānaṁ āyuppamāṇaṁ.


pli: Ṭhānaṁ kho panetaṁ, bhikkhave, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā tāvatiṁsānaṁ devānaṁ sahabyataṁ upapajjeyya.


pli: Yāni, bhikkhave, mānusakāni dve vassasatāni, yāmānaṁ devānaṁ eso eko rattindivo.


pli: Tena saṁvaccharena dibbāni dve vassasahassāni yāmānaṁ devānaṁ āyuppamāṇaṁ.


pli: Ṭhānaṁ kho panetaṁ, bhikkhave, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā yāmānaṁ devānaṁ sahabyataṁ upapajjeyya.


pli: Yāni, bhikkhave, mānusakāni cattāri vassasatāni, tusitānaṁ devānaṁ eso eko rattindivo.


pli: Tena saṁvaccharena dibbāni cattāri vassasahassāni tusitānaṁ devānaṁ āyuppamāṇaṁ.


pli: Ṭhānaṁ kho panetaṁ, bhikkhave, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā tusitānaṁ devānaṁ sahabyataṁ upapajjeyya.


pli: Yāni, bhikkhave, mānusakāni aṭṭha vassasatāni, nimmānaratīnaṁ devānaṁ eso eko rattindivo.


pli: Tena saṁvaccharena dibbāni aṭṭha vassasahassāni nimmānaratīnaṁ devānaṁ āyuppamāṇaṁ.


pli: Ṭhānaṁ kho panetaṁ, bhikkhave, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā nimmānaratīnaṁ devānaṁ sahabyataṁ upapajjeyya.


pli: Yāni, bhikkhave, mānusakāni soḷasa vassasatāni, paranimmitavasavattīnaṁ devānaṁ eso eko rattindivo.


pli: Tāya rattiyā tiṁsarattiyo māso.


pli: Tena māsena dvādasamāsiyo saṁvaccharo.


pli: Tena saṁvaccharena dibbāni soḷasa vassasahassāni paranimmitavasavattīnaṁ devānaṁ āyuppamāṇaṁ.


pli: Ṭhānaṁ kho panetaṁ, bhikkhave, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjeyya.


pli: Idaṁ kho panetaṁ, bhikkhave, sandhāya bhāsitaṁ:


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāyā’ti.


pli: Pāṇaṁ na haññe na cadinnamādiye,


pli: Musā na bhāse na ca majjapo siyā;


pli: Abrahmacariyā virameyya methunā,


pli: Rattiṁ na bhuñjeyya vikālabhojanaṁ.


pli: Mālaṁ na dhāre na ca gandhamācare,


pli: Mañce chamāyaṁ va sayetha santhate;


pli: Etañhi aṭṭhaṅgikamāhuposathaṁ,


pli: Buddhena dukkhantagunā pakāsitaṁ.


pli: Cando ca suriyo ca ubho sudassanā,


pli: Obhāsayaṁ anupariyanti yāvatā;


pli: Tamonudā te pana antalikkhagā,


pli: Nabhe pabhāsanti disāvirocanā.


pli: Etasmiṁ yaṁ vijjati antare dhanaṁ,


pli: Muttā maṇi veḷuriyañca bhaddakaṁ;


pli: Siṅgīsuvaṇṇaṁ atha vāpi kañcanaṁ,


pli: Yaṁ jātarūpaṁ haṭakanti vuccati.


pli: Aṭṭhaṅgupetassa uposathassa,


pli: Kalampi te nānubhavanti soḷasiṁ;


pli: Candappabhā tāragaṇā ca sabbe.


pli: Tasmā hi nārī ca naro ca sīlavā,


pli: Aṭṭhaṅgupetaṁ upavassuposathaṁ;


pli: Puññāni katvāna sukhudrayāni,


pli: Aninditā saggamupenti ṭhānan”ti.


pli: Dutiyaṁ.


title_pli: Aṅguttara Nikāya 8.43 5. Uposathavagga

pli: Aṅguttara Nikāya 8.43


pli: 5. Uposathavagga


pli: Visākhāsutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Atha kho visākhā migāramātā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho visākhaṁ migāramātaraṁ bhagavā etadavoca:


pli: “aṭṭhaṅgasamannāgato kho, visākhe, uposatho upavuttho mahapphalo hoti mahānisaṁso mahājutiko mahāvipphāro.


pli: Kathaṁ upavuttho ca, visākhe, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro?


pli: Idha, visākhe, ariyasāvako iti paṭisañcikkhati:


pli: ‘yāvajīvaṁ arahanto pāṇātipātaṁ pahāya pāṇātipātā paṭiviratā nihitadaṇḍā nihitasatthā lajjī dayāpannā, sabbapāṇabhūtahitānukampino viharanti.


pli: Ahampajja imañca rattiṁ imañca divasaṁ pāṇātipātaṁ pahāya pāṇātipātā paṭivirato nihitadaṇḍo nihitasattho lajjī dayāpanno, sabbapāṇabhūtahitānukampī viharāmi.


pli: Imināpaṅgena arahataṁ anukaromi, uposatho ca me upavuttho bhavissatī’ti.


pli: Iminā paṭhamena aṅgena samannāgato hoti …pe….


pli: ‘Yāvajīvaṁ arahanto uccāsayanamahāsayanaṁ pahāya uccāsayanamahāsayanā paṭiviratā nīcaseyyaṁ kappenti—mañcake vā tiṇasanthārake vā.


pli: Ahampajja imañca rattiṁ imañca divasaṁ uccāsayanamahāsayanaṁ pahāya uccāsayanamahāsayanā paṭivirato nīcaseyyaṁ kappemi—mañcake vā tiṇasanthārake vā.


pli: Iminā aṭṭhamena aṅgena samannāgato hoti.


pli: Evaṁ upavuttho kho, visākhe, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro.


pli: Kīvamahapphalo hoti, kīvamahānisaṁso, kīvamahājutiko, kīvamahāvipphāro?


pli: Seyyathāpi, visākhe, yo imesaṁ soḷasannaṁ mahājanapadānaṁ pahūtarattaratanānaṁ issariyādhipaccaṁ rajjaṁ kāreyya, seyyathidaṁ—


pli: aṅgānaṁ magadhānaṁ kāsīnaṁ kosalānaṁ vajjīnaṁ mallānaṁ cetīnaṁ vaṅgānaṁ kurūnaṁ pañcālānaṁ macchānaṁ sūrasenānaṁ assakānaṁ avantīnaṁ gandhārānaṁ kambojānaṁ, aṭṭhaṅgasamannāgatassa uposathassa etaṁ kalaṁ nāgghati soḷasiṁ.


pli: Taṁ kissa hetu?


pli: Kapaṇaṁ, visākhe, mānusakaṁ rajjaṁ dibbaṁ sukhaṁ upanidhāya.


pli: Yāni, visākhe, mānusakāni paññāsa vassāni, cātumahārājikānaṁ devānaṁ eso eko rattindivo.


pli: Tāya rattiyā tiṁsarattiyo māso.


pli: Tena māsena dvādasamāsiyo saṁvaccharo.


pli: Tena saṁvaccharena dibbāni pañca vassasatāni cātumahārājikānaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā cātumahārājikānaṁ devānaṁ sahabyataṁ upapajjeyya.


pli: Idaṁ kho panetaṁ, visākhe, sandhāya bhāsitaṁ:


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāya’.


pli: Yaṁ, visākhe, mānusakaṁ vassasataṁ, tāvatiṁsānaṁ devānaṁ eso eko rattindivo.


pli: Tena saṁvaccharena vassasahassaṁ tāvatiṁsānaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā tāvatiṁsānaṁ devānaṁ sahabyataṁ upapajjeyya.


pli: Yāni, visākhe, mānusakāni dve vassasatāni …pe…


pli: cattāri vassasatāni …pe…


pli: aṭṭha vassasatāni …pe…


pli: soḷasa vassasatāni paranimmitavasavattīnaṁ devānaṁ eso eko rattindivo.


pli: Tena saṁvaccharena dibbāni soḷasa vassasahassāni paranimmitavasavattīnaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjeyya.


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāyā’ti.


pli: Pāṇaṁ na haññe na cadinnamādiye,


pli: Musā na bhāse na ca majjapo siyā;


pli: Abrahmacariyā virameyya methunā,


pli: Rattiṁ na bhuñjeyya vikālabhojanaṁ.


pli: Mālaṁ na dhāre na ca gandhamācare,


pli: Mañce chamāyaṁ va sayetha santhate;


pli: Etañhi aṭṭhaṅgikamāhuposathaṁ,


pli: Buddhena dukkhantagunā pakāsitaṁ.


pli: Cando ca suriyo ca ubho sudassanā,


pli: Obhāsayaṁ anupariyanti yāvatā;


pli: Tamonudā te pana antalikkhagā,


pli: Nabhe pabhāsanti disāvirocanā.


pli: Etasmiṁ yaṁ vijjati antare dhanaṁ,


pli: Muttā maṇi veḷuriyañca bhaddakaṁ;


pli: Siṅgīsuvaṇṇaṁ atha vāpi kañcanaṁ,


pli: Yaṁ jātarūpaṁ haṭakanti vuccati.


pli: Aṭṭhaṅgupetassa uposathassa,


pli: Kalampi te nānubhavanti soḷasiṁ;


pli: Candappabhā tāragaṇā ca sabbe.


pli: Tasmā hi nārī ca naro ca sīlavā,


pli: Aṭṭhaṅgupetaṁ upavassuposathaṁ;


pli: Puññāni katvāna sukhudrayāni,


pli: Aninditā saggamupenti ṭhānan”ti.


pli: Tatiyaṁ.


title_pli: Aṅguttara Nikāya 8.44 5. Uposathavagga

pli: Aṅguttara Nikāya 8.44


pli: 5. Uposathavagga


pli: Vāseṭṭhasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho vāseṭṭho upāsako yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho vāseṭṭhaṁ upāsakaṁ bhagavā etadavoca:


pli: “aṭṭhaṅgasamannāgato, vāseṭṭha, uposatho upavuttho mahapphalo hoti …pe…


pli: aninditā saggamupenti ṭhānan”ti.


pli: Evaṁ vutte, vāseṭṭho upāsako bhagavantaṁ etadavoca:


pli: “piyā me, bhante, ñātisālohitā aṭṭhaṅgasamannāgataṁ uposathaṁ upavaseyyuṁ, piyānampi me assa ñātisālohitānaṁ dīgharattaṁ hitāya sukhāya.


pli: Sabbe cepi, bhante, khattiyā aṭṭhaṅgasamannāgataṁ uposathaṁ upavaseyyuṁ, sabbesampissa khattiyānaṁ dīgharattaṁ hitāya sukhāya. Sabbe cepi, bhante, brāhmaṇā …pe… vessā … suddā aṭṭhaṅgasamannāgataṁ uposathaṁ upavaseyyuṁ, sabbesampissa suddānaṁ dīgharattaṁ hitāya sukhāyā”ti.


pli: “Evametaṁ, vāseṭṭha, evametaṁ, vāseṭṭha.


pli: Sabbe cepi, vāseṭṭha, khattiyā aṭṭhaṅgasamannāgataṁ uposathaṁ upavaseyyuṁ, sabbesampissa khattiyānaṁ dīgharattaṁ hitāya sukhāya. Sabbe cepi, vāseṭṭha, brāhmaṇā …pe… vessā … suddā aṭṭhaṅgasamannāgataṁ uposathaṁ upavaseyyuṁ, sabbesampissa suddānaṁ dīgharattaṁ hitāya sukhāya.


pli: Sadevako cepi, vāseṭṭha, loko samārako sabrahmako sassamaṇabrāhmaṇī pajā sadevamanussā aṭṭhaṅgasamannāgataṁ uposathaṁ upavaseyyuṁ, sadevakassapissa lokassa samārakassa sabrahmakassa sassamaṇabrāhmaṇiyā pajāya sadevamanussāya dīgharattaṁ hitāya sukhāya.


pli: Ime cepi, vāseṭṭha, mahāsālā aṭṭhaṅgasamannāgataṁ uposathaṁ upavaseyyuṁ, imesampissa mahāsālānaṁ dīgharattaṁ hitāya sukhāya (…).


pli: Ko pana vādo manussabhūtassā”ti.


pli: Catutthaṁ.


title_pli: Aṅguttara Nikāya 8.45 5. Uposathavagga

pli: Aṅguttara Nikāya 8.45


pli: Bojjhasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho bojjhā upāsikā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho bojjhaṁ upāsikaṁ bhagavā etadavoca:


pli: “Aṭṭhaṅgasamannāgato, bojjhe, uposatho upavuttho mahapphalo hoti mahānisaṁso mahājutiko mahāvipphāro.


pli: Kathaṁ upavuttho ca, bojjhe, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro?


pli: Idha, bojjhe, ariyasāvako iti paṭisañcikkhati:


pli: ‘yāvajīvaṁ arahanto pāṇātipātaṁ pahāya pāṇātipātā paṭiviratā nihitadaṇḍā nihitasatthā lajjī dayāpannā sabbapāṇabhūtahitānukampino viharanti.


pli: Ahampajja imañca rattiṁ imañca divasaṁ pāṇātipātaṁ pahāya pāṇātipātā paṭivirato nihitadaṇḍo nihitasattho lajjī dayāpanno, sabbapāṇabhūtahitānukampī viharāmi.


pli: Imināpaṅgena arahataṁ anukaromi, uposatho ca me upavuttho bhavissatī’ti.


pli: Iminā paṭhamena aṅgena samannāgato hoti …pe….


pli: ‘Yāvajīvaṁ arahanto uccāsayanamahāsayanaṁ pahāya uccāsayanamahāsayanā paṭiviratā nīcaseyyaṁ kappenti—mañcake vā tiṇasanthārake vā.


pli: Ahampajja imañca rattiṁ imañca divasaṁ uccāsayanamahāsayanaṁ pahāya uccāsayanamahāsayanā paṭivirato nīcaseyyaṁ kappemi—mañcake vā tiṇasanthārake vā.


pli: Iminā aṭṭhamena aṅgena samannāgato hoti.


pli: Evaṁ upavuttho kho, bojjhe, aṭṭhaṅgasamannāgato uposatho mahapphalo hoti mahānisaṁso mahājutiko mahāvipphāro.


pli: Kīvamahapphalo hoti, kīvamahānisaṁso, kīvamahājutiko, kīvamahāvipphāro?


pli: Seyyathāpi, bojjhe, yo imesaṁ soḷasannaṁ mahājanapadānaṁ pahūtarattaratanānaṁ issariyādhipaccaṁ rajjaṁ kāreyya, seyyathidaṁ—


pli: aṅgānaṁ magadhānaṁ kāsīnaṁ kosalānaṁ vajjīnaṁ mallānaṁ cetīnaṁ vaṅgānaṁ kurūnaṁ pañcālānaṁ macchānaṁ sūrasenānaṁ assakānaṁ avantīnaṁ gandhārānaṁ kambojānaṁ, aṭṭhaṅgasamannāgatassa uposathassa etaṁ kalaṁ nāgghati soḷasiṁ.


pli: Taṁ kissa hetu?


pli: Kapaṇaṁ, bojjhe, mānusakaṁ rajjaṁ dibbaṁ sukhaṁ upanidhāya.


pli: Yāni, bojjhe, mānusakāni paññāsa vassāni, cātumahārājikānaṁ devānaṁ eso eko rattindivo.


pli: Tāya rattiyā tiṁsarattiyo māso.


pli: Tena māsena dvādasamāsiyo saṁvaccharo.


pli: Tena saṁvaccharena dibbāni pañca vassasatāni cātumahārājikānaṁ devānaṁ āyuppamāṇaṁ.


pli: Ṭhānaṁ kho panetaṁ, bojjhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā cātumahārājikānaṁ devānaṁ sahabyataṁ upapajjeyya.


pli: Idaṁ kho panetaṁ, bojjhe, sandhāya bhāsitaṁ:


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāya’.


pli: Yaṁ, bojjhe, mānusakaṁ vassasataṁ …pe…


pli: tāni, bojjhe, mānusakāni dve vassasatāni …pe…


pli: cattāri vassasatāni …pe…


pli: aṭṭha vassasatāni …pe…


pli: soḷasa vassasatāni paranimmitavasavattīnaṁ devānaṁ eso eko rattindivo.


pli: Tena saṁvaccharena dibbāni soḷasa vassasahassāni paranimmitavasavattīnaṁ devānaṁ āyuppamāṇaṁ.


pli: Ṭhānaṁ kho panetaṁ, bojjhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjeyya.


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāyā’ti.


pli: Pāṇaṁ na haññe na cadinnamādiye,


pli: Musā na bhāse na ca majjapo siyā;


pli: Abrahmacariyā virameyya methunā,


pli: Rattiṁ na bhuñjeyya vikālabhojanaṁ.


pli: Mālaṁ na dhāre na ca gandhamācare,


pli: Mañce chamāyaṁ va sayetha santhate;


pli: Etañhi aṭṭhaṅgikamāhuposathaṁ,


pli: Buddhena dukkhantagunā pakāsitaṁ.


pli: Cando ca suriyo ca ubho sudassanā,


pli: Obhāsayaṁ anupariyanti yāvatā;


pli: Tamonudā te pana antalikkhagā,


pli: Nabhe pabhāsanti disāvirocanā.


pli: Etasmiṁ yaṁ vijjati antare dhanaṁ,


pli: Muttā maṇi veḷuriyañca bhaddakaṁ;


pli: Siṅgīsuvaṇṇaṁ atha vāpi kañcanaṁ,


pli: Yaṁ jātarūpaṁ haṭakanti vuccati.


pli: Aṭṭhaṅgupetassa uposathassa,


pli: Kalampi te nānubhavanti soḷasiṁ;


pli: Candappabhā tāragaṇā ca sabbe.


pli: Tasmā hi nārī ca naro ca sīlavā,


pli: Aṭṭhaṅgupetaṁ upavassuposathaṁ;


pli: Puññāni katvāna sukhudrayāni,


pli: Aninditā saggamupenti ṭhānan”ti.


pli: Pañcamaṁ.


title_pli: Aṅguttara Nikāya 8.46 5. Uposathavagga

pli: Aṅguttara Nikāya 8.46


pli: 5. Uposathavagga


pli: Anuruddhasutta


pli: Ekaṁ samayaṁ bhagavā kosambiyaṁ viharati ghositārāme.


pli: Tena kho pana samayena āyasmā anuruddho divāvihāraṁ gato hoti paṭisallīno.


pli: Atha kho sambahulā manāpakāyikā devatā yenāyasmā anuruddho tenupasaṅkamiṁsu; upasaṅkamitvā āyasmantaṁ anuruddhaṁ abhivādetvā ekamantaṁ aṭṭhaṁsu. Ekamantaṁ ṭhitā kho tā devatā āyasmantaṁ anuruddhaṁ etadavocuṁ:


pli: “mayaṁ, bhante anuruddha, manāpakāyikā nāma devatā tīsu ṭhānesu issariyaṁ kārema vasaṁ vattema.


pli: Mayaṁ, bhante anuruddha, yādisakaṁ vaṇṇaṁ ākaṅkhāma tādisakaṁ vaṇṇaṁ ṭhānaso paṭilabhāma;


pli: yādisakaṁ saraṁ ākaṅkhāma tādisakaṁ saraṁ ṭhānaso paṭilabhāma;


pli: yādisakaṁ sukhaṁ ākaṅkhāma tādisakaṁ sukhaṁ ṭhānaso paṭilabhāma.


pli: Mayaṁ, bhante anuruddha, manāpakāyikā nāma devatā imesu tīsu ṭhānesu issariyaṁ kārema vasaṁ vattemā”ti.


pli: Atha kho āyasmato anuruddhassa etadahosi:


pli: “aho vatimā devatā sabbāva nīlā assu nīlavaṇṇā nīlavatthā nīlālaṅkārā”ti.


pli: Atha kho tā devatā āyasmato anuruddhassa cittamaññāya sabbāva nīlā ahesuṁ nīlavaṇṇā nīlavatthā nīlālaṅkārā.


pli: “aho vatimā devatā sabbāva pītā assu …pe…


pli: sabbāva lohitakā assu …


pli: sabbāva odātā assu odātavaṇṇā odātavatthā odātālaṅkārā”ti.


pli: Atha kho tā devatā āyasmato anuruddhassa cittamaññāya sabbāva odātā ahesuṁ odātavaṇṇā odātavatthā odātālaṅkārā.


pli: Atha kho tā devatā ekā ca gāyi ekā ca nacci ekā ca accharaṁ vādesi.


pli: Seyyathāpi nāma pañcaṅgikassa tūriyassa suvinītassa suppaṭipatāḷitassa kusalehi susamannāhatassa saddo hoti vaggu ca rajanīyo ca kamanīyo ca pemanīyo ca madanīyo ca;


pli: evamevaṁ tāsaṁ devatānaṁ alaṅkārānaṁ saddo hoti vaggu ca rajanīyo ca kamanīyo ca pemanīyo ca madanīyo ca.


pli: Atha kho āyasmā anuruddho indriyāni okkhipi.


pli: Atha kho tā devatā “na khvayyo anuruddho sādiyatī”ti tatthevantaradhāyiṁsu.


pli: Atha kho āyasmā anuruddho sāyanhasamayaṁ paṭisallānā vuṭṭhito yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā anuruddho bhagavantaṁ etadavoca:


pli: “Idhāhaṁ, bhante, divāvihāraṁ gato homi paṭisallīno.


pli: Atha kho, bhante, sambahulā manāpakāyikā devatā yenāhaṁ tenupasaṅkamiṁsu; upasaṅkamitvā maṁ abhivādetvā ekamantaṁ aṭṭhaṁsu. Ekamantaṁ ṭhitā kho, bhante, tā devatā maṁ etadavocuṁ:


pli: ‘mayaṁ, bhante anuruddha, manāpakāyikā nāma devatā tīsu ṭhānesu issariyaṁ kārema vasaṁ vattema.


pli: Mayaṁ, bhante anuruddha, yādisakaṁ vaṇṇaṁ ākaṅkhāma tādisakaṁ vaṇṇaṁ ṭhānaso paṭilabhāma;


pli: yādisakaṁ saraṁ ākaṅkhāma tādisakaṁ saraṁ ṭhānaso paṭilabhāma;


pli: yādisakaṁ sukhaṁ ākaṅkhāma tādisakaṁ sukhaṁ ṭhānaso paṭilabhāma.


pli: Mayaṁ, bhante anuruddha, manāpakāyikā nāma devatā imesu tīsu ṭhānesu issariyaṁ kārema vasaṁ vattemā’ti.


pli: Tassa mayhaṁ, bhante, etadahosi:


pli: ‘aho vatimā devatā sabbāva nīlā assu nīlavaṇṇā nīlavatthā nīlālaṅkārā’ti.


pli: Atha kho, bhante, tā devatā mama cittamaññāya sabbāva nīlā ahesuṁ nīlavaṇṇā nīlavatthā nīlālaṅkārā.


pli: ‘aho vatimā devatā sabbāva pītā assu …pe…


pli: sabbāva lohitakā assu …pe…


pli: sabbāva odātā assu odātavaṇṇā odātavatthā odātālaṅkārā’ti.


pli: Atha kho, bhante, tā devatā mama cittamaññāya sabbāva odātā ahesuṁ odātavaṇṇā odātavatthā odātālaṅkārā.


pli: Atha kho, bhante, tā devatā ekā ca gāyi ekā ca nacci ekā ca accharaṁ vādesi.


pli: Seyyathāpi nāma pañcaṅgikassa tūriyassa suvinītassa suppaṭipatāḷitassa kusalehi susamannāhatassa saddo hoti vaggu ca rajanīyo ca kamanīyo ca pemanīyo ca madanīyo ca;


pli: evamevaṁ tāsaṁ devatānaṁ alaṅkārānaṁ saddo hoti vaggu ca rajanīyo ca kamanīyo ca pemanīyo ca madanīyo ca.


pli: Atha khvāhaṁ, bhante, indriyāni okkhipi.


pli: Atha kho, bhante, tā devatā ‘na khvayyo anuruddho sādiyatī’ti tatthevantaradhāyiṁsu.


pli: Katihi nu kho, bhante, dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjatī”ti?


pli: “Aṭṭhahi kho, anuruddha, dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjati.


pli: Katamehi aṭṭhahi?


pli: Idha, anuruddha, mātugāmo yassa mātāpitaro bhattuno denti atthakāmā hitesino anukampakā anukampaṁ upādāya tassa hoti pubbuṭṭhāyinī pacchānipātinī kiṅkārapaṭissāvinī manāpacārinī piyavādinī.


pli: Ye te bhattu garuno honti—


pli: mātāti vā pitāti vā samaṇabrāhmaṇāti vā—


pli: te sakkaroti, garuṁ karoti, māneti, pūjeti, abbhāgate ca āsanodakena paṭipūjeti.


pli: Ye te bhattu abbhantarā kammantā—uṇṇāti vā kappāsāti vā—tattha dakkhā hoti analasā tatrupāyāya vīmaṁsāya samannāgatā alaṁ kātuṁ alaṁ saṁvidhātuṁ.


pli: Yo so bhattu abbhantaro antojano—dāsāti vā pessāti vā kammakarāti vā—


pli: tesaṁ katañca katato jānāti akatañca akatato jānāti, gilānakānañca balābalaṁ jānāti khādanīyaṁ bhojanīyañcassa paccaṁsena saṁvibhajati.


pli: Yaṁ bhattu āharati dhanaṁ vā dhaññaṁ vā jātarūpaṁ vā taṁ ārakkhena guttiyā sampādeti, tattha ca hoti adhuttī athenī asoṇḍī avināsikā.


pli: Upāsikā kho pana hoti buddhaṁ saraṇaṁ gatā dhammaṁ saraṇaṁ gatā saṅghaṁ saraṇaṁ gatā.


pli: Sīlavatī kho pana hoti—


pli: pāṇātipātā paṭiviratā, adinnādānā paṭiviratā, kāmesumicchācārā paṭiviratā, musāvādā paṭiviratā, surāmerayamajjapamādaṭṭhānā paṭiviratā.


pli: Cāgavatī kho pana hoti.


pli: Vigatamalamaccherena cetasā agāraṁ ajjhāvasati muttacāgā payatapāṇinī vossaggaratā yācayogā dānasaṁvibhāgaratā.


pli: Imehi kho, anuruddha, aṭṭhahi dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjatīti.


pli: Yo naṁ bharati sabbadā,


pli: niccaṁ ātāpi ussuko;


pli: Taṁ sabbakāmadaṁ posaṁ,


pli: bhattāraṁ nātimaññati.


pli: Na cāpi sotthi bhattāraṁ,


pli: issāvādena rosaye;


pli: Bhattu ca garuno sabbe,


pli: paṭipūjeti paṇḍitā.


pli: Uṭṭhāhikā analasā,


pli: saṅgahitaparijjanā;


pli: Bhattu manāpaṁ carati,


pli: sambhataṁ anurakkhati.


pli: Yā evaṁ vattati nārī,


pli: bhattu chandavasānugā;


pli: Manāpā nāma te devā,


pli: yattha sā upapajjatī”ti.


pli: Chaṭṭhaṁ.


title_pli: Aṅguttara Nikāya 8.47 5. Uposathavagga

pli: Aṅguttara Nikāya 8.47


pli: 5. Uposathavagga


pli: Dutiyavisākhāsutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Atha kho visākhā migāramātā …pe…


pli: ekamantaṁ nisinnaṁ kho visākhaṁ migāramātaraṁ bhagavā etadavoca:


pli: “Aṭṭhahi kho, visākhe, dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjati.


pli: Katamehi aṭṭhahi?


pli: Idha, visākhe, mātugāmo yassa mātāpitaro bhattuno denti atthakāmā hitesino anukampakā anukampaṁ upādāya tassa hoti pubbuṭṭhāyinī pacchānipātinī kiṅkārapaṭissāvinī manāpacārinī piyavādinī …pe….


pli: Cāgavatī kho pana hoti.


pli: Vigatamalamaccherena cetasā agāraṁ ajjhāvasati muttacāgā payatapāṇinī vossaggaratā yācayogā dānasaṁvibhāgaratā.


pli: Imehi kho, visākhe, aṭṭhahi dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjatīti.


pli: Yo naṁ bharati sabbadā,


pli: niccaṁ ātāpi ussuko;


pli: Taṁ sabbakāmadaṁ posaṁ,


pli: bhattāraṁ nātimaññati.


pli: Na cāpi sotthi bhattāraṁ,


pli: issāvādena rosaye;


pli: Bhattu ca garuno sabbe,


pli: paṭipūjeti paṇḍitā.


pli: Uṭṭhāhikā analasā,


pli: saṅgahitaparijjanā;


pli: Bhattu manāpaṁ carati,


pli: sambhataṁ anurakkhati.


pli: Yā evaṁ vattati nārī,


pli: bhattu chandavasānugā;


pli: Manāpā nāma te devā,


pli: yattha sā upapajjatī”ti.


pli: Sattamaṁ.


title_pli: Aṅguttara Nikāya 8.48 5. Uposathavagga

pli: Aṅguttara Nikāya 8.48


pli: 5. Uposathavagga


pli: Nakulamātāsutta


pli: Ekaṁ samayaṁ bhagavā bhaggesu viharati susumāragire bhesakaḷāvane migadāye.


pli: Atha kho nakulamātā gahapatānī yena bhagavā tenupasaṅkami; upasaṅkamitvā …pe…. Ekamantaṁ nisinnaṁ kho nakulamātaraṁ gahapatāniṁ bhagavā etadavoca:


pli: “Aṭṭhahi kho, nakulamāte, dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjati.


pli: Katamehi aṭṭhahi?


pli: Idha, nakulamāte, mātugāmo yassa mātāpitaro bhattuno denti atthakāmā hitesino anukampakā anukampaṁ upādāya tassa hoti pubbuṭṭhāyinī pacchānipātinī kiṅkārapaṭissāvinī manāpacārinī piyavādinī.


pli: Ye te bhattu garuno honti—


pli: mātāti vā pitāti vā samaṇabrāhmaṇāti vā—


pli: te sakkaroti garuṁ karoti māneti pūjeti, abbhāgate ca āsanodakena paṭipūjeti.


pli: Ye te bhattu abbhantarā kammantā—uṇṇāti vā kappāsāti vā—tattha dakkhā hoti analasā tatrupāyāya vīmaṁsāya samannāgatā alaṁ kātuṁ alaṁ saṁvidhātuṁ.


pli: Yo so bhattu abbhantaro antojano—dāsāti vā pessāti vā kammakarāti vā—


pli: tesaṁ katañca katato jānāti akatañca akatato jānāti, gilānakānañca balābalaṁ jānāti khādanīyaṁ bhojanīyañcassa paccaṁsena saṁvibhajati.


pli: Yaṁ bhattā āharati dhanaṁ vā dhaññaṁ vā rajataṁ vā jātarūpaṁ vā taṁ ārakkhena guttiyā sampādeti, tattha ca hoti adhuttī athenī asoṇḍī avināsikā.


pli: Upāsikā kho pana hoti buddhaṁ saraṇaṁ gatā dhammaṁ saraṇaṁ gatā saṅghaṁ saraṇaṁ gatā.


pli: Sīlavatī kho pana hoti—


pli: pāṇātipātā paṭiviratā …pe… surāmerayamajjapamādaṭṭhānā paṭiviratā …pe….


pli: Cāgavatī kho pana hoti vigatamalamaccherena cetasā agāraṁ ajjhāvasati muttacāgā payatapāṇinī vossaggaratā yācayogā dānasaṁvibhāgaratā.


pli: Imehi kho, nakulamāte, aṭṭhahi dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjatīti.


pli: Yo naṁ bharati sabbadā,


pli: niccaṁ ātāpi ussuko;


pli: Taṁ sabbakāmadaṁ posaṁ,


pli: bhattāraṁ nātimaññati.


pli: Na cāpi sotthi bhattāraṁ,


pli: issāvādena rosaye;


pli: Bhattu ca garuno sabbe,


pli: paṭipūjeti paṇḍitā.


pli: Uṭṭhāhikā analasā,


pli: saṅgahitaparijjanā;


pli: Bhattu manāpaṁ carati,


pli: sambhataṁ anurakkhati.


pli: Yā evaṁ vattati nārī,


pli: bhattu chandavasānugā;


pli: Manāpā nāma te devā,


pli: yattha sā upapajjatī”ti.


pli: Aṭṭhamaṁ.


title_pli: Aṅguttara Nikāya 8.49 5. Uposathavagga

pli: Aṅguttara Nikāya 8.49


pli: 5. Uposathavagga


pli: Paṭhamaidhalokikasutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Atha kho visākhā migāramātā yena bhagavā tenupasaṅkami …pe….


pli: Ekamantaṁ nisinnaṁ kho visākhaṁ migāramātaraṁ bhagavā etadavoca:


pli: “Catūhi kho, visākhe, dhammehi samannāgato mātugāmo idhalokavijayāya paṭipanno hoti, ayaṁsa loko āraddho hoti.


pli: Katamehi catūhi?


pli: Idha, visākhe, mātugāmo susaṁvihitakammanto hoti, saṅgahitaparijano, bhattu manāpaṁ carati, sambhataṁ anurakkhati.


pli: Kathañca, visākhe, mātugāmo susaṁvihitakammanto hoti?


pli: Idha, visākhe, mātugāmo ye te bhattu abbhantarā kammantā—uṇṇāti vā kappāsāti vā—tattha dakkhā hoti analasā tatrupāyāya vīmaṁsāya samannāgatā alaṁ kātuṁ alaṁ saṁvidhātuṁ.


pli: Evaṁ kho, visākhe, mātugāmo susaṁvihitakammanto hoti.


pli: Kathañca, visākhe, mātugāmo saṅgahitaparijano hoti?


pli: Idha, visākhe, mātugāmo yo so bhattu abbhantaro antojano—dāsāti vā pessāti vā kammakarāti vā—


pli: tesaṁ katañca katato jānāti akatañca akatato jānāti, gilānakānañca balābalaṁ jānāti khādanīyaṁ bhojanīyañcassa paccaṁsena saṁvibhajati.


pli: Evaṁ kho, visākhe, mātugāmo saṅgahitaparijano hoti.


pli: Kathañca, visākhe, mātugāmo bhattu manāpaṁ carati?


pli: Idha, visākhe, mātugāmo yaṁ bhattu amanāpasaṅkhātaṁ taṁ jīvitahetupi na ajjhācarati.


pli: Evaṁ kho, visākhe, mātugāmo bhattu manāpaṁ carati.


pli: Kathañca, visākhe, mātugāmo sambhataṁ anurakkhati?


pli: Idha, visākhe, mātugāmo yaṁ bhattā āharati dhanaṁ vā dhaññaṁ vā rajataṁ vā jātarūpaṁ vā taṁ ārakkhena guttiyā sampādeti, tattha ca hoti adhuttī athenī asoṇḍī avināsikā.


pli: Evaṁ kho, visākhe, mātugāmo sambhataṁ anurakkhati.


pli: Imehi kho, visākhe, catūhi dhammehi samannāgato mātugāmo idhalokavijayāya paṭipanno hoti, ayaṁsa loko āraddho hoti.


pli: Catūhi kho, visākhe, dhammehi samannāgato mātugāmo paralokavijayāya paṭipanno hoti, paraloko āraddho hoti.


pli: Katamehi catūhi?


pli: Idha, visākhe, mātugāmo saddhāsampanno hoti, sīlasampanno hoti, cāgasampanno hoti, paññāsampanno hoti.


pli: Kathañca, visākhe, mātugāmo saddhāsampanno hoti?


pli: Idha, visākhe, mātugāmo saddho hoti, saddahati tathāgatassa bodhiṁ:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Evaṁ kho, visākhe, mātugāmo saddhāsampanno hoti.


pli: Kathañca, visākhe, mātugāmo sīlasampanno hoti?


pli: Idha, visākhe, mātugāmo pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Evaṁ kho, visākhe, mātugāmo sīlasampanno hoti.


pli: Kathañca, visākhe, mātugāmo cāgasampanno hoti?


pli: Idha, visākhe, mātugāmo vigatamalamaccherena cetasā agāraṁ ajjhāvasati muttacāgā payatapāṇinī vossaggaratā yācayogā dānasaṁvibhāgaratā.


pli: Evaṁ kho, visākhe, mātugāmo cāgasampanno hoti.


pli: Kathañca, visākhe, mātugāmo paññāsampanno hoti?


pli: Idha, visākhe, mātugāmo paññavā hoti …pe…


pli: evaṁ kho, visākhe, mātugāmo paññāsampanno hoti.


pli: Imehi kho, visākhe, catūhi dhammehi samannāgato mātugāmo paralokavijayāya paṭipanno hoti, paraloko āraddho hotīti.


pli: Susaṁvihitakammantā,


pli: saṅgahitaparijjanā;


pli: Bhattu manāpaṁ carati,


pli: sambhataṁ anurakkhati.


pli: Saddhā sīlena sampannā,


pli: vadaññū vītamaccharā;


pli: Niccaṁ maggaṁ visodheti,


pli: sotthānaṁ samparāyikaṁ.


pli: Iccete aṭṭha dhammā ca,


pli: yassā vijjanti nāriyā;


pli: Tampi sīlavatiṁ āhu,


pli: dhammaṭṭhaṁ saccavādiniṁ.


pli: Soḷasākārasampannā,


pli: Aṭṭhaṅgasusamāgatā;


pli: Tādisī sīlavatī upāsikā,


pli: Upapajjati devalokaṁ manāpan”ti.


pli: Navamaṁ.


title_pli: Aṅguttara Nikāya 8.5 1. Mettāvagga

pli: Aṅguttara Nikāya 8.5


pli: 1. Mettāvagga


pli: Paṭhamalokadhammasutta


pli: “Aṭṭhime, bhikkhave, lokadhammā lokaṁ anuparivattanti, loko ca aṭṭha lokadhamme anuparivattati.


pli: Katame aṭṭha?


pli: Lābho ca, alābho ca, yaso ca, ayaso ca, nindā ca, pasaṁsā ca, sukhañca, dukkhañca.


pli: Ime kho, bhikkhave, aṭṭha lokadhammā lokaṁ anuparivattanti, loko ca ime aṭṭha lokadhamme anuparivattatīti.


pli: Lābho alābho ca yasāyaso ca,


pli: Nindā pasaṁsā ca sukhaṁ dukhañca;


pli: Ete aniccā manujesu dhammā,


pli: Asassatā vipariṇāmadhammā.


pli: Ete ca ñatvā satimā sumedho,


pli: Avekkhati vipariṇāmadhamme;


pli: Iṭṭhassa dhammā na mathenti cittaṁ,


pli: Aniṭṭhato no paṭighātameti.


pli: Tassānurodhā atha vā virodhā,


pli: Vidhūpitā atthaṅgatā na santi;


pli: Padañca ñatvā virajaṁ asokaṁ,


pli: Sammappajānāti bhavassa pāragū”ti.


pli: Pañcamaṁ.


title_pli: Aṅguttara Nikāya 8.50 5. Uposathavagga

pli: Aṅguttara Nikāya 8.50


pli: 5. Uposathavagga


pli: Dutiyaidhalokikasutta


pli: “Catūhi, bhikkhave, dhammehi samannāgato mātugāmo idhalokavijayāya paṭipanno hoti, ayaṁsa loko āraddho hoti.


pli: Katamehi catūhi?


pli: Idha, bhikkhave, mātugāmo susaṁvihitakammanto hoti, saṅgahitaparijano, bhattu manāpaṁ carati, sambhataṁ anurakkhati.


pli: Kathañca, bhikkhave, mātugāmo susaṁvihitakammanto hoti?


pli: Idha, bhikkhave, mātugāmo ye te bhattu abbhantarā kammantā …pe…


pli: evaṁ kho, bhikkhave, mātugāmo susaṁvihitakammanto hoti.


pli: Kathañca, bhikkhave, mātugāmo saṅgahitaparijano hoti?


pli: Idha, bhikkhave, mātugāmo yo so bhattu abbhantaro antojano …pe…


pli: evaṁ kho, bhikkhave, mātugāmo saṅgahitaparijano hoti.


pli: Kathañca, bhikkhave, mātugāmo bhattu manāpaṁ carati?


pli: Idha, bhikkhave, mātugāmo yaṁ bhattu amanāpasaṅkhātaṁ taṁ jīvitahetupi na ajjhācarati.


pli: Evaṁ kho, bhikkhave, mātugāmo bhattu manāpaṁ carati.


pli: Kathañca, bhikkhave, mātugāmo sambhataṁ anurakkhati?


pli: Idha, bhikkhave, mātugāmo yaṁ bhattā āharati …pe…


pli: evaṁ kho, bhikkhave, mātugāmo sambhataṁ anurakkhati.


pli: Imehi kho, bhikkhave, catūhi dhammehi samannāgato mātugāmo idhalokavijayāya paṭipanno hoti, ayaṁsa loko āraddho hoti.


pli: Catūhi, bhikkhave, dhammehi samannāgato mātugāmo paralokavijayāya paṭipanno hoti, paraloko āraddho hoti.


pli: Idha, bhikkhave, mātugāmo saddhāsampanno hoti, sīlasampanno hoti, cāgasampanno hoti, paññāsampanno hoti.


pli: Kathañca, bhikkhave, mātugāmo saddhāsampanno hoti?


pli: Idha, bhikkhave, mātugāmo saddho hoti …pe…


pli: evaṁ kho, bhikkhave, mātugāmo saddhāsampanno hoti.


pli: Kathañca, bhikkhave, mātugāmo sīlasampanno hoti?


pli: Idha, bhikkhave, mātugāmo pāṇātipātā paṭivirato hoti …pe…


pli: Evaṁ kho, bhikkhave, mātugāmo sīlasampanno hoti.


pli: Kathañca, bhikkhave, mātugāmo cāgasampanno hoti?


pli: Idha, bhikkhave, mātugāmo vigatamalamaccherena cetasā agāraṁ ajjhāvasati …pe…


pli: evaṁ kho, bhikkhave, mātugāmo cāgasampanno hoti.


pli: Kathañca, bhikkhave, mātugāmo paññāsampanno hoti?


pli: Idha, bhikkhave, mātugāmo paññavā hoti …pe…


pli: evaṁ kho, bhikkhave, mātugāmo paññāsampanno hoti.


pli: Imehi kho, bhikkhave, catūhi dhammehi samannāgato mātugāmo paralokavijayāya paṭipanno hoti, paraloko āraddho hotīti.


pli: Susaṁvihitakammantā,


pli: saṅgahitaparijjanā;


pli: Bhattu manāpaṁ carati,


pli: sambhataṁ anurakkhati.


pli: Saddhā sīlena sampannā,


pli: vadaññū vītamaccharā;


pli: Niccaṁ maggaṁ visodheti,


pli: sotthānaṁ samparāyikaṁ.


pli: Iccete aṭṭha dhammā ca,


pli: yassā vijjanti nāriyā;


pli: Tampi sīlavatiṁ āhu,


pli: dhammaṭṭhaṁ saccavādiniṁ.


pli: Soḷasākārasampannā,


pli: Aṭṭhaṅgasusamāgatā;


pli: Tādisī sīlavatī upāsikā,


pli: Upapajjati devalokaṁ manāpan”ti.


pli: Dasamaṁ.


pli: Uposathavaggo pañcamo.


pli: Tassuddānaṁ


pli: Saṅkhitte vitthate visākhe,


pli: Vāseṭṭho bojjhāya pañcamaṁ;


pli: Anuruddhaṁ puna visākhe,


pli: Nakulā idhalokikā dveti.


pli: Paṭhamo paṇṇāsako samatto.


title_pli: Aṅguttara Nikāya 8.51 6. Gotamīvagga

pli: Aṅguttara Nikāya 8.51


pli: 6. Gotamīvagga


pli: Gotamīsutta


pli: Ekaṁ samayaṁ bhagavā sakkesu viharati kapilavatthusmiṁ nigrodhārāme.


pli: Atha kho mahāpajāpatī gotamī yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhitā kho mahāpajāpatī gotamī bhagavantaṁ etadavoca:


pli: “sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: “Alaṁ, gotami.


pli: Mā te rucci mātugāmassa tathāgatappavedite dhammavinaye agārasmā anagāriyaṁ pabbajjā”ti.


pli: Dutiyampi kho mahāpajāpatī gotamī bhagavantaṁ etadavoca:


pli: Tatiyampi kho mahāpajāpatī gotamī bhagavantaṁ etadavoca:


pli: Atha kho mahāpajāpatī gotamī “na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjan”ti dukkhī dummanā assumukhī rudamānā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā kapilavatthusmiṁ yathābhirantaṁ viharitvā yena vesālī tena cārikaṁ pakkāmi.


pli: Anupubbena cārikaṁ caramāno yena vesālī tadavasari.


pli: Tatra sudaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho mahāpajāpatī gotamī kese chedāpetvā kāsāyāni vatthāni acchādetvā sambahulāhi sākiyānīhi saddhiṁ yena vesālī tena pakkāmi.


pli: Anupubbena yena vesālī mahāvanaṁ kūṭāgārasālā tenupasaṅkami.


pli: Atha kho mahāpajāpatī gotamī sūnehi pādehi rajokiṇṇena gattena dukkhī dummanā assumukhī rudamānā bahidvārakoṭṭhake aṭṭhāsi.


pli: Addasā kho āyasmā ānando mahāpajāpatiṁ gotamiṁ sūnehi pādehi rajokiṇṇena gattena dukkhiṁ dummanaṁ assumukhiṁ rudamānaṁ bahidvārakoṭṭhake ṭhitaṁ.


pli: Disvāna mahāpajāpatiṁ gotamiṁ etadavoca:


pli: “kiṁ nu tvaṁ, gotami, sūnehi pādehi rajokiṇṇena gattena dukkhī dummanā assumukhī rudamānā bahidvārakoṭṭhake ṭhitā”ti?


pli: “Tathā hi pana, bhante ānanda, na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjan”ti.


pli: “Tena hi tvaṁ, gotami, muhuttaṁ idheva tāva hohi, yāvāhaṁ bhagavantaṁ yācāmi mātugāmassa tathāgatappavedite dhammavinaye agārasmā anagāriyaṁ pabbajjan”ti.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “esā, bhante, mahāpajāpatī gotamī sūnehi pādehi rajokiṇṇena gattena dukkhī dummanā assumukhī rudamānā bahidvārakoṭṭhake ṭhitā:


pli: ‘na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjan’ti.


pli: Sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: “Alaṁ, ānanda.


pli: Mā te rucci mātugāmassa tathāgatappavedite dhammavinaye agārasmā anagāriyaṁ pabbajjā”ti.


pli: Dutiyampi kho …pe…


pli: tatiyampi kho āyasmā ānando bhagavantaṁ etadavoca:


pli: “sādhu, bhante, labheyya mātugāmo tathāgatappavedite dhammavinaye agārasmā anagāriyaṁ pabbajjan”ti.


pli: Atha kho āyasmato ānandassa etadahosi:


pli: “na bhagavā anujānāti mātugāmassa tathāgatappavedite dhammavinaye agārasmā anagāriyaṁ pabbajjaṁ.


pli: Yannūnāhaṁ aññenapi pariyāyena bhagavantaṁ yāceyyaṁ mātugāmassa tathāgatappavedite dhammavinaye agārasmā anagāriyaṁ pabbajjan”ti.


pli: Atha kho āyasmā ānando bhagavantaṁ etadavoca:


pli: “bhabbo nu kho, bhante, mātugāmo tathāgatappavedite dhammavinaye agārasmā anagāriyaṁ pabbajitvā sotāpattiphalaṁ vā sakadāgāmiphalaṁ vā anāgāmiphalaṁ vā arahattaphalaṁ vā sacchikātun”ti?


pli: “Bhabbo, ānanda, mātugāmo tathāgatappavedite dhammavinaye agārasmā anagāriyaṁ pabbajitvā sotāpattiphalampi sakadāgāmiphalampi anāgāmiphalampi arahattaphalampi sacchikātun”ti.


pli: “Sace, bhante, bhabbo mātugāmo tathāgatappavedite dhammavinaye agārasmā anagāriyaṁ pabbajitvā sotāpattiphalampi …pe… arahattaphalampi sacchikātuṁ;


pli: bahukārā, bhante, mahāpajāpatī gotamī bhagavato mātucchā āpādikā posikā khīrassa dāyikā;


pli: bhagavantaṁ janettiyā kālaṅkatāya thaññaṁ pāyesi.


pli: “Sace, ānanda, mahāpajāpatī gotamī aṭṭha garudhamme paṭiggaṇhāti, sāvassā hotu upasampadā—


pli: Vassasatūpasampannāya bhikkhuniyā tadahūpasampannassa bhikkhuno abhivādanaṁ paccuṭṭhānaṁ añjalikammaṁ sāmīcikammaṁ kattabbaṁ.


pli: Ayampi dhammo sakkatvā garuṁ katvā mānetvā pūjetvā yāvajīvaṁ anatikkamanīyo.


pli: Na bhikkhuniyā abhikkhuke āvāse vassaṁ upagantabbaṁ.


pli: Anvaḍḍhamāsaṁ bhikkhuniyā bhikkhusaṅghato dve dhammā paccāsīsitabbā—


pli: Vassaṁvuṭṭhāya bhikkhuniyā ubhatosaṅghe tīhi ṭhānehi pavāretabbaṁ—


pli: diṭṭhena vā sutena vā parisaṅkāya vā.


pli: Garudhammaṁ ajjhāpannāya bhikkhuniyā ubhatosaṅghe pakkhamānattaṁ caritabbaṁ.


pli: Dve vassāni chasu dhammesu sikkhitasikkhāya sikkhamānāya ubhatosaṅghe upasampadā pariyesitabbā.


pli: Na kenaci pariyāyena bhikkhuniyā bhikkhu akkositabbo paribhāsitabbo.


pli: Ajjatagge ovaṭo bhikkhunīnaṁ bhikkhūsu vacanapatho, anovaṭo bhikkhūnaṁ bhikkhunīsu vacanapatho.


pli: Sace, ānanda, mahāpajāpatī gotamī ime aṭṭha garudhamme paṭiggaṇhāti, sāvassā hotu upasampadā”ti.


pli: Atha kho āyasmā ānando bhagavato santike ime aṭṭha garudhamme uggahetvā yena mahāpajāpatī gotamī tenupasaṅkami; upasaṅkamitvā mahāpajāpatiṁ gotamiṁ etadavoca:


pli: “Sace kho tvaṁ, gotami, aṭṭha garudhamme paṭiggaṇheyyāsi, sāva te bhavissati upasampadā—


pli: Ayampi dhammo sakkatvā garuṁ katvā mānetvā pūjetvā yāvajīvaṁ anatikkamanīyo …pe….


pli: Sace kho tvaṁ, gotami, ime aṭṭha garudhamme paṭiggaṇheyyāsi, sāva te bhavissati upasampadā”ti.


pli: “Seyyathāpi, bhante ānanda, itthī vā puriso vā daharo yuvā maṇḍanakajātiko sīsaṁnhāto uppalamālaṁ vā vassikamālaṁ vā adhimuttakamālaṁ vā labhitvā ubhohi hatthehi paṭiggahetvā uttamaṅge sirasmiṁ patiṭṭhāpeyya;


pli: evamevaṁ kho ahaṁ, bhante ānanda, ime aṭṭha garudhamme paṭiggaṇhāmi yāvajīvaṁ anatikkamanīye”ti.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “paṭiggahitā, bhante, mahāpajāpatiyā gotamiyā aṭṭha garudhammā yāvajīvaṁ anatikkamanīyā”ti.


pli: “Sace, ānanda, nālabhissa mātugāmo tathāgatappavedite dhammavinaye agārasmā anagāriyaṁ pabbajjaṁ, ciraṭṭhitikaṁ, ānanda, brahmacariyaṁ abhavissa, vassasahassameva saddhammo tiṭṭheyya.


pli: Yato ca kho, ānanda, mātugāmo tathāgatappavedite dhammavinaye agārasmā anagāriyaṁ pabbajito, na dāni, ānanda, brahmacariyaṁ ciraṭṭhitikaṁ bhavissati.


pli: Pañceva dāni, ānanda, vassasatāni saddhammo ṭhassati.


pli: Seyyathāpi, ānanda, yāni kānici kulāni bahutthikāni appapurisakāni, tāni suppadhaṁsiyāni honti corehi kumbhatthenakehi;


pli: evamevaṁ kho, ānanda, yasmiṁ dhammavinaye labhati mātugāmo agārasmā anagāriyaṁ pabbajjaṁ, na taṁ brahmacariyaṁ ciraṭṭhitikaṁ hoti.


pli: Seyyathāpi, ānanda, sampanne sālikkhette setaṭṭhikā nāma rogajāti nipatati, evaṁ taṁ sālikkhettaṁ na ciraṭṭhitikaṁ hoti;


pli: Seyyathāpi, ānanda, sampanne ucchukkhette mañjiṭṭhikā nāma rogajāti nipatati, evaṁ taṁ ucchukkhettaṁ na ciraṭṭhitikaṁ hoti;


pli: Seyyathāpi, ānanda, puriso mahato taḷākassa paṭikacceva āḷiṁ bandheyya yāvadeva udakassa anatikkamanāya;


pli: evamevaṁ kho, ānanda, mayā paṭikacceva bhikkhunīnaṁ aṭṭha garudhammā paññattā yāvajīvaṁ anatikkamanīyā”ti.


pli: Paṭhamaṁ.


title_pli: Aṅguttara Nikāya 8.52 6. Gotamīvagga

pli: Aṅguttara Nikāya 8.52


pli: 6. Gotamīvagga


pli: Ovādasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: “katihi nu kho, bhante, dhammehi samannāgato bhikkhu bhikkhunovādako sammannitabbo”ti?


pli: “Aṭṭhahi kho, ānanda, dhammehi samannāgato bhikkhu bhikkhunovādako sammannitabbo.


pli: Katamehi aṭṭhahi?


pli: Idhānanda, bhikkhu sīlavā hoti …pe… samādāya sikkhati sikkhāpadesu;


pli: bahussuto hoti …pe… diṭṭhiyā suppaṭividdhā;


pli: ubhayāni kho panassa pātimokkhāni vitthārena svāgatāni honti suvibhattāni suppavattīni suvinicchitāni suttaso anubyañjanaso;


pli: kalyāṇavāco hoti kalyāṇavākkaraṇo, poriyā vācāya samannāgato vissaṭṭhāya anelagaḷāya atthassa viññāpaniyā;


pli: paṭibalo hoti bhikkhunisaṅghassa dhammiyā kathāya sandassetuṁ samādapetuṁ samuttejetuṁ sampahaṁsetuṁ;


pli: yebhuyyena bhikkhunīnaṁ piyo hoti manāpo;


pli: na kho panetaṁ bhagavantaṁ uddissa pabbajitāya kāsāyavatthavasanāya garudhammaṁ ajjhāpannapubbo hoti;


pli: vīsativasso vā hoti atirekavīsativasso vā.


pli: Imehi kho, ānanda, aṭṭhahi dhammehi samannāgato bhikkhu bhikkhunovādako sammannitabbo”ti.


pli: Dutiyaṁ.


title_pli: Aṅguttara Nikāya 8.53 6. Gotamīvagga

pli: Aṅguttara Nikāya 8.53


pli: 6. Gotamīvagga


pli: Saṅkhittasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho mahāpajāpatī gotamī yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhitā kho sā mahāpajāpatī gotamī bhagavantaṁ etadavoca:


pli: “Sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā ekā vūpakaṭṭhā appamattā ātāpinī pahitattā vihareyyan”ti.


pli: “Ye kho tvaṁ, gotami, dhamme jāneyyāsi:


pli: ‘ime dhammā sarāgāya saṁvattanti, no virāgāya;


pli: saṁyogāya saṁvattanti, no visaṁyogāya;


pli: ācayāya saṁvattanti, no apacayāya;


pli: mahicchatāya saṁvattanti, no appicchatāya;


pli: asantuṭṭhiyā saṁvattanti, no santuṭṭhiyā;


pli: saṅgaṇikāya saṁvattanti, no pavivekāya;


pli: kosajjāya saṁvattanti, no vīriyārambhāya;


pli: dubbharatāya saṁvattanti, no subharatāyā’ti,


pli: ekaṁsena, gotami, dhāreyyāsi:


pli: ‘neso dhammo, neso vinayo, netaṁ satthusāsanan’ti.


pli: Ye ca kho tvaṁ, gotami, dhamme jāneyyāsi:


pli: ‘ime dhammā virāgāya saṁvattanti, no sarāgāya;


pli: visaṁyogāya saṁvattanti, no saṁyogāya;


pli: apacayāya saṁvattanti, no ācayāya;


pli: appicchatāya saṁvattanti, no mahicchatāya;


pli: santuṭṭhiyā saṁvattanti, no asantuṭṭhiyā;


pli: pavivekāya saṁvattanti, no saṅgaṇikāya;


pli: vīriyārambhāya saṁvattanti, no kosajjāya;


pli: subharatāya saṁvattanti, no dubbharatāyā’ti,


pli: ‘eso dhammo, eso vinayo, etaṁ satthusāsanan’”ti.


pli: Tatiyaṁ.


title_pli: Aṅguttara Nikāya 8.54 6. Gotamīvagga

pli: Aṅguttara Nikāya 8.54


pli: 6. Gotamīvagga


pli: Dīghajāṇusutta


pli: Ekaṁ samayaṁ bhagavā koliyesu viharati kakkarapattaṁ nāma koliyānaṁ nigamo.


pli: Atha kho dīghajāṇu koliyaputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho dīghajāṇu koliyaputto bhagavantaṁ etadavoca:


pli: “mayaṁ, bhante, gihī kāmabhogino puttasambādhasayanaṁ ajjhāvasāma, kāsikacandanaṁ paccanubhoma, mālāgandhavilepanaṁ dhārayāma, jātarūparajataṁ sādayāma.


pli: Tesaṁ no, bhante, bhagavā amhākaṁ tathā dhammaṁ desetu ye amhākaṁ assu dhammā diṭṭhadhammahitāya diṭṭhadhammasukhāya, samparāyahitāya samparāyasukhāyā”ti.


pli: “Cattārome, byagghapajja, dhammā kulaputtassa diṭṭhadhammahitāya saṁvattanti diṭṭhadhammasukhāya.


pli: Katame cattāro?


pli: Uṭṭhānasampadā, ārakkhasampadā, kalyāṇamittatā, samajīvitā.


pli: Katamā ca, byagghapajja, uṭṭhānasampadā?


pli: Idha, byagghapajja, kulaputto yena kammaṭṭhānena jīvikaṁ kappeti—


pli: yadi kasiyā, yadi vaṇijjāya, yadi gorakkhena, yadi issattena, yadi rājaporisena, yadi sippaññatarena—


pli: tattha dakkho hoti analaso, tatrupāyāya vīmaṁsāya samannāgato, alaṁ kātuṁ alaṁ saṁvidhātuṁ.


pli: Ayaṁ vuccati, byagghapajja, uṭṭhānasampadā.


pli: Katamā ca, byagghapajja, ārakkhasampadā?


pli: Idha, byagghapajja, kulaputtassa bhogā honti uṭṭhānavīriyādhigatā bāhābalaparicitā, sedāvakkhittā, dhammikā dhammaladdhā.


pli: Te ārakkhena guttiyā sampādeti:


pli: ‘kinti me ime bhoge neva rājāno hareyyuṁ, na corā hareyyuṁ, na aggi ḍaheyya, na udakaṁ vaheyya, na appiyā dāyādā hareyyun’ti.


pli: Ayaṁ vuccati, byagghapajja, ārakkhasampadā.


pli: Katamā ca, byagghapajja, kalyāṇamittatā?


pli: Idha, byagghapajja, kulaputto yasmiṁ gāme vā nigame vā paṭivasati, tattha ye te honti—gahapatī vā gahapatiputtā vā daharā vā vuddhasīlino, vuddhā vā vuddhasīlino, saddhāsampannā, sīlasampannā, cāgasampannā, paññāsampannā—tehi saddhiṁ santiṭṭhati sallapati sākacchaṁ samāpajjati; yathārūpānaṁ saddhāsampannānaṁ saddhāsampadaṁ anusikkhati, yathārūpānaṁ sīlasampannānaṁ sīlasampadaṁ anusikkhati, yathārūpānaṁ cāgasampannānaṁ cāgasampadaṁ anusikkhati, yathārūpānaṁ paññāsampannānaṁ paññāsampadaṁ anusikkhati.


pli: Ayaṁ vuccati, byagghapajja, kalyāṇamittatā.


pli: Katamā ca, byagghapajja, samajīvitā?


pli: Idha, byagghapajja, kulaputto āyañca bhogānaṁ viditvā, vayañca bhogānaṁ viditvā, samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Seyyathāpi, byagghapajja, tulādhāro vā tulādhārantevāsī vā tulaṁ paggahetvā jānāti: ‘ettakena vā onataṁ, ettakena vā unnatan’ti;


pli: evamevaṁ kho, byagghapajja, kulaputto āyañca bhogānaṁ viditvā, vayañca bhogānaṁ viditvā, samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Sacāyaṁ, byagghapajja, kulaputto appāyo samāno uḷāraṁ jīvikaṁ kappeti, tassa bhavanti vattāro: ‘udumbarakhādīvāyaṁ kulaputto bhoge khādatī’ti.


pli: Sace panāyaṁ, byagghapajja, kulaputto mahāyo samāno kasiraṁ jīvikaṁ kappeti, tassa bhavanti vattāro: ‘ajeṭṭhamaraṇaṁvāyaṁ kulaputto marissatī’ti.


pli: Yato ca khoyaṁ, byagghapajja, kulaputto āyañca bhogānaṁ viditvā, vayañca bhogānaṁ viditvā, samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Ayaṁ vuccati, byagghapajja, samajīvitā.


pli: Evaṁ samuppannānaṁ, byagghapajja, bhogānaṁ cattāri apāyamukhāni honti—


pli: itthidhutto, surādhutto, akkhadhutto, pāpamitto pāpasahāyo pāpasampavaṅko.


pli: Seyyathāpi, byagghapajja, mahato taḷākassa cattāri ceva āyamukhāni, cattāri ca apāyamukhāni.


pli: Tassa puriso yāni ceva āyamukhāni tāni pidaheyya, yāni ca apāyamukhāni tāni vivareyya;


pli: devo ca na sammā dhāraṁ anuppaveccheyya.


pli: Evañhi tassa, byagghapajja, mahato taḷākassa parihāniyeva pāṭikaṅkhā, no vuddhi;


pli: evamevaṁ, byagghapajja, evaṁ samuppannānaṁ bhogānaṁ cattāri apāyamukhāni honti—


pli: Evaṁ samuppannānaṁ, byagghapajja, bhogānaṁ cattāri āyamukhāni honti—


pli: na itthidhutto, na surādhutto, na akkhadhutto, kalyāṇamitto kalyāṇasahāyo kalyāṇasampavaṅko.


pli: Tassa puriso yāni ceva āyamukhāni tāni vivareyya, yāni ca apāyamukhāni tāni pidaheyya;


pli: devo ca sammā dhāraṁ anuppaveccheyya.


pli: Evañhi tassa, byagghapajja, mahato taḷākassa vuddhiyeva pāṭikaṅkhā, no parihāni;


pli: evamevaṁ kho, byagghapajja, evaṁ samuppannānaṁ bhogānaṁ cattāri āyamukhāni honti—


pli: Ime kho, byagghapajja, cattāro dhammā kulaputtassa diṭṭhadhammahitāya saṁvattanti diṭṭhadhammasukhāya.


pli: Cattārome, byagghapajja, dhammā kulaputtassa samparāyahitāya saṁvattanti samparāyasukhāya.


pli: Katame cattāro?


pli: Saddhāsampadā, sīlasampadā, cāgasampadā, paññāsampadā.


pli: Katamā ca, byagghapajja, saddhāsampadā?


pli: Idha, byagghapajja, kulaputto saddho hoti, saddahati tathāgatassa bodhiṁ:


pli: ‘itipi so bhagavā …pe… satthā devamanussānaṁ buddho bhagavā’ti.


pli: Ayaṁ vuccati, byagghapajja, saddhāsampadā.


pli: Katamā ca, byagghapajja, sīlasampadā?


pli: Idha, byagghapajja, kulaputto pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Ayaṁ vuccati, byagghapajja, sīlasampadā.


pli: Katamā ca, byagghapajja, cāgasampadā?


pli: Idha, byagghapajja, kulaputto vigatamalamaccherena cetasā agāraṁ ajjhāvasati muttacāgo payatapāṇi vossaggarato yācayogo dānasaṁvibhāgarato.


pli: Ayaṁ vuccati, byagghapajja, cāgasampadā.


pli: Katamā ca, byagghapajja, paññāsampadā?


pli: Idha, byagghapajja, kulaputto paññavā hoti, udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Ayaṁ vuccati, byagghapajja, paññāsampadā.


pli: Ime kho, byagghapajja, cattāro dhammā kulaputtassa samparāyahitāya saṁvattanti samparāyasukhāyāti.


pli: Uṭṭhātā kammadheyyesu,


pli: appamatto vidhānavā;


pli: Samaṁ kappeti jīvikaṁ,


pli: sambhataṁ anurakkhati.


pli: Saddho sīlena sampanno,


pli: vadaññū vītamaccharo;


pli: Niccaṁ maggaṁ visodheti,


pli: sotthānaṁ samparāyikaṁ.


pli: Iccete aṭṭha dhammā ca,


pli: saddhassa gharamesino;


pli: Akkhātā saccanāmena,


pli: ubhayattha sukhāvahā.


pli: Diṭṭhadhammahitatthāya,


pli: samparāyasukhāya ca;


pli: Evametaṁ gahaṭṭhānaṁ,


pli: cāgo puññaṁ pavaḍḍhatī”ti.


pli: Catutthaṁ.


title_pli: Aṅguttara Nikāya 8.55 6. Gotamīvagga

pli: Aṅguttara Nikāya 8.55


pli: 6. Gotamīvagga


pli: Ujjayasutta


pli: Atha kho ujjayo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho ujjayo brāhmaṇo bhagavantaṁ etadavoca:


pli: “mayaṁ, bho gotama, pavāsaṁ gantukāmā.


pli: Tesaṁ no bhavaṁ gotamo amhākaṁ tathā dhammaṁ desetu—ye amhākaṁ assu dhammā diṭṭhadhammahitāya, diṭṭhadhammasukhāya, samparāyahitāya, samparāyasukhāyā”ti.


pli: “Cattārome, brāhmaṇa, dhammā kulaputtassa diṭṭhadhammahitāya saṁvattanti, diṭṭhadhammasukhāya.


pli: Katame cattāro?


pli: Uṭṭhānasampadā, ārakkhasampadā, kalyāṇamittatā, samajīvitā.


pli: Katamā ca, brāhmaṇa, uṭṭhānasampadā?


pli: Idha, brāhmaṇa, kulaputto yena kammaṭṭhānena jīvikaṁ kappeti—


pli: yadi kasiyā, yadi vaṇijjāya, yadi gorakkhena, yadi issattena, yadi rājaporisena, yadi sippaññatarena—


pli: tattha dakkho hoti analaso, tatrupāyāya vīmaṁsāya samannāgato, alaṁ kātuṁ alaṁ saṁvidhātuṁ.


pli: Ayaṁ vuccati, brāhmaṇa, uṭṭhānasampadā.


pli: Katamā ca, brāhmaṇa, ārakkhasampadā?


pli: Idha, brāhmaṇa, kulaputtassa bhogā honti uṭṭhānavīriyādhigatā, bāhābalaparicitā, sedāvakkhittā, dhammikā dhammaladdhā.


pli: Te ārakkhena guttiyā sampādeti:


pli: ‘kinti me ime bhoge neva rājāno hareyyuṁ, na corā hareyyuṁ, na aggi ḍaheyya, na udakaṁ vaheyya, na appiyā dāyādā hareyyun’ti.


pli: Ayaṁ vuccati, brāhmaṇa, ārakkhasampadā.


pli: Katamā ca, brāhmaṇa, kalyāṇamittatā?


pli: Idha, brāhmaṇa, kulaputto yasmiṁ gāme vā nigame vā paṭivasati tatra ye te honti—gahapatī vā gahapatiputtā vā daharā vā vuddhasīlino, vuddhā vā vuddhasīlino, saddhāsampannā, sīlasampannā, cāgasampannā, paññāsampannā—tehi saddhiṁ santiṭṭhati sallapati sākacchaṁ samāpajjati; yathārūpānaṁ saddhāsampannānaṁ saddhāsampadaṁ anusikkhati, yathārūpānaṁ sīlasampannānaṁ sīlasampadaṁ anusikkhati, yathārūpānaṁ cāgasampannānaṁ cāgasampadaṁ anusikkhati, yathārūpānaṁ paññāsampannānaṁ paññāsampadaṁ anusikkhati.


pli: Ayaṁ vuccati, brāhmaṇa, kalyāṇamittatā.


pli: Katamā ca, brāhmaṇa, samajīvitā?


pli: Idha, brāhmaṇa, kulaputto āyañca bhogānaṁ viditvā vayañca bhogānaṁ viditvā samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Seyyathāpi, brāhmaṇa, tulādhāro vā tulādhārantevāsī vā tulaṁ paggahetvā jānāti: ‘ettakena vā onataṁ, ettakena vā unnatan’ti;


pli: evamevaṁ kho, brāhmaṇa, kulaputto āyañca bhogānaṁ viditvā vayañca bhogānaṁ viditvā samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Sacāyaṁ, brāhmaṇa, kulaputto appāyo samāno uḷāraṁ jīvikaṁ kappeti, tassa bhavanti vattāro: ‘udumbarakhādīvāyaṁ kulaputto bhoge khādatī’ti.


pli: Sace panāyaṁ, brāhmaṇa, kulaputto mahāyo samāno kasiraṁ jīvikaṁ kappeti, tassa bhavanti vattāro: ‘ajeṭṭhamaraṇaṁvāyaṁ kulaputto marissatī’ti.


pli: Yato ca khoyaṁ, brāhmaṇa, kulaputto āyañca bhogānaṁ viditvā vayañca bhogānaṁ viditvā samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti,


pli: ayaṁ vuccati, brāhmaṇa, samajīvitā.


pli: Evaṁ samuppannānaṁ, brāhmaṇa, bhogānaṁ cattāri apāyamukhāni honti—


pli: itthidhutto, surādhutto, akkhadhutto, pāpamitto pāpasahāyo pāpasampavaṅko.


pli: Seyyathāpi, brāhmaṇa, mahato taḷākassa cattāri ceva āyamukhāni, cattāri ca apāyamukhāni. Tassa puriso yāni ceva āyamukhāni tāni pidaheyya, yāni ca apāyamukhāni tāni vivareyya; devo ca na sammā dhāraṁ anuppaveccheyya. Evañhi tassa, brāhmaṇa, mahato taḷākassa parihāniyeva pāṭikaṅkhā, no vuddhi;


pli: evamevaṁ kho, brāhmaṇa, evaṁ samuppannānaṁ bhogānaṁ cattāri apāyamukhāni honti—


pli: Evaṁ samuppannānaṁ, brāhmaṇa, bhogānaṁ cattāri āyamukhāni honti—


pli: na itthidhutto, na surādhutto, na akkhadhutto, kalyāṇamitto kalyāṇasahāyo kalyāṇasampavaṅko.


pli: Seyyathāpi, brāhmaṇa, mahato taḷākassa cattāri ceva āyamukhāni cattāri ca apāyamukhāni. Tassa puriso yāni ceva āyamukhāni tāni vivareyya, yāni ca apāyamukhāni tāni pidaheyya; devo ca sammā dhāraṁ anuppaveccheyya. Evañhi tassa, brāhmaṇa, mahato taḷākassa vuddhiyeva pāṭikaṅkhā, no parihāni;


pli: evamevaṁ kho, brāhmaṇa, evaṁ samuppannānaṁ bhogānaṁ cattāri āyamukhāni honti—


pli: na itthidhutto …pe… kalyāṇasampavaṅko.


pli: Ime kho, brāhmaṇa, cattāro dhammā kulaputtassa diṭṭhadhammahitāya saṁvattanti diṭṭhadhammasukhāya.


pli: Cattārome, brāhmaṇa, kulaputtassa dhammā samparāyahitāya saṁvattanti samparāyasukhāya.


pli: Katame cattāro?


pli: Saddhāsampadā, sīlasampadā, cāgasampadā, paññāsampadā.


pli: Katamā ca, brāhmaṇa, saddhāsampadā?


pli: Idha, brāhmaṇa, kulaputto saddho hoti, saddahati tathāgatassa bodhiṁ:


pli: ‘itipi so bhagavā …pe… satthā devamanussānaṁ buddho bhagavā’ti.


pli: Ayaṁ vuccati, brāhmaṇa, saddhāsampadā.


pli: Katamā ca, brāhmaṇa, sīlasampadā?


pli: Idha, brāhmaṇa, kulaputto pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Ayaṁ vuccati, brāhmaṇa, sīlasampadā.


pli: Katamā ca, brāhmaṇa, cāgasampadā?


pli: Idha, brāhmaṇa, kulaputto vigatamalamaccherena cetasā agāraṁ ajjhāvasati muttacāgo payatapāṇi vosaggarato yācayogo dānasaṁvibhāgarato.


pli: Ayaṁ vuccati, brāhmaṇa, cāgasampadā.


pli: Katamā ca, brāhmaṇa, paññāsampadā?


pli: Idha, brāhmaṇa, kulaputto paññavā hoti …pe… sammā dukkhakkhayagāminiyā.


pli: Ayaṁ vuccati, brāhmaṇa, paññāsampadā.


pli: “Ime kho, brāhmaṇa, cattāro dhammā kulaputtassa samparāyahitāya saṁvattanti samparāyasukhāyāti.


pli: Uṭṭhātā kammadheyyesu,


pli: appamatto vidhānavā;


pli: Samaṁ kappeti jīvikaṁ,


pli: sambhataṁ anurakkhati.


pli: Saddho sīlena sampanno,


pli: vadaññū vītamaccharo;


pli: Niccaṁ maggaṁ visodheti,


pli: sotthānaṁ samparāyikaṁ.


pli: Iccete aṭṭha dhammā ca,


pli: saddhassa gharamesino;


pli: Akkhātā saccanāmena,